Mma “Wiase Nyansa” Nnaadaa Wo | Ɔwɛn-Aban Adesua\nADESUA ASƐM 21\n“Wiase nyansa yɛ nkwaseasɛm wɔ Onyankopɔn anim.”—1 KOR. 3:19.\nDWOM 98 Kyerɛwnsɛm no Fi Yehowa Hɔ\n1. Dɛn na Onyankopɔn Asɛm ma yenya?\nESIANE sɛ Yehowa ne yɛn Kyerɛkyerɛfo Kunini nti, yebetumi agyina ɔhaw biara ano. (Yes. 30:20, 21) N’Asɛm no ma yenya biribiara a yehia a ɛbɛma ‘yɛafata koraa’ a ‘wɔasiesie yɛn yiye ama adwuma pa biara.’ (2 Tim. 3:17) Sɛ yɛde Bible nkyerɛkyerɛ bɔ yɛn bra a, yebehu nyansa asen nkurɔfo a wɔkyerɛ sɛ yɛmfa “wiase nyansa” mmɔ yɛn bra no.—1 Kor. 3:19; Dw. 119:97-100.\n2 Sɛnea yebehu wɔ adesua yi mu no, wiase nyansa taa twetwe yɛn kɔ bɔne mu. Enti ɛrenyɛ den sɛ yebedwinnwen nneɛma ho te sɛ nkurɔfo a wɔwɔ wiase no, na yɛayɛ nea wɔyɛ no bi. Ntease wom sɛ Bible ka sɛ: ‘Monhwɛ yiye: anhwɛ a obi de nyansapɛ ne nnaadaa hunu a egyina nnipa atetesɛm so bɛfa mo nnommum.’ (Kol. 2:8) Adesua yi mu no, yɛbɛhwɛ nea ɛyɛe a nkurɔfo fii ase gyee nnaadaa hunu, anaa atosɛm mmienu bi dii. Emu biara mu no, yebehu nea enti a wiase nyansa yɛ nkwaseasɛm ne sɛnea nyansa a ɛwɔ Onyankopɔn Asɛm mu no korɔn koraa sen biribiara a ɛwɔ wiase no mu.\nNNA HO ADWENE A NKURƆFO WƆ SESAE\n3-4. Afe 1900 kosi afe 1930 mu hɔ no, sɛn na adwene a na nkurɔfo wɔ wɔ nna ho wɔ United States no sesae?\n3 Afe 1900 kosi afe 1930 mu hɔ no, adwene a na nkurɔfo wɔ wɔ nna ho wɔ United States no sesae. Bere bi a na atwam no, na nkurɔfo pii gye di sɛ awarefo nko ara na wɔwɔ hokwan sɛ wonya nna mu kyɛfa, na na nna nyɛ biribi a ɛsɛ sɛ wɔbɔ ho nkɔmmɔ wɔ baguam. Nanso, nkurɔfo adwene sesae, na wonyaa adwene sɛ obiara wɔ hokwan sɛ ɔyɛ nea ɔpɛ.\n4 Afe 1920 kosi afe 1930 mu hɔ no, nsakrae pii baa nnipa asetena mu. Obi a ɔyɛ nhwehwɛmu kaa sɛ: “Nkurɔfo fii ase de nna ho nsɛm pii baa sini, ɔyɛkyerɛ, nnwom, nhoma, ne aguade ho dawurubɔ mu.” Saa mfe no mu no, asaw a na ebinom saw no twetwee nkurɔfo adwene kɔɔ nna so, na nkurɔfo fii ase hyɛɛ ntade a ɛmfata. Bible hyɛɛ nkɔm sɛ nna a edi akyiri mu no, nnipa ‘bɛdɔ anigyede.’—2 Tim. 3:4.\nYehowa nkurɔfo mma ɔbrasɛe a ɛwɔ wiase no nnaadaa wɔn (Hwɛ nkyekyɛm 5) *\n5. Efi afe 1960 reba no, adwene bɛn na wiase anya wɔ abrabɔ ho?\n5 Afe 1960 akyi no, mmarima ne mmea pii boom tenaa ase sɛ awarefo bere a na wɔnwaree, na mmarima a wɔne mmarima da ne mmea a wɔne mmea da, ne awaregyae nso buu so. Wɔde aguamansɛm baa anigyede pii mu. Mfe kakra a atwam no, yɛahu aba bɔne a ɔbrasɛe no asow wɔ akwan pii so. Nhoma kyerɛwfo bi kaa sɛ, nea akɔfa mmusua a emu atetew, mmusua a ɔwofo baako na ɔtete ne mma, ɛyawdi, aguamansɛm a ne hwɛ ka nkurɔfo hɔ, ne ɔhaw ahorow a ɛte saa aba ne “nna ho nsɛm ho akwankyerɛ a nkurɔfo mfa nyɛ adwuma.” Nneɛma a ɛkyerɛ sɛ wiase nyansa yɛ nkwaseasɛm dɔɔso, na nna mu nsanyare a abu so te sɛ AIDS yɛ emu baako.—2 Pet. 2:19.\n6. Adɛn nti na yebetumi aka sɛ adwene a wiase no wɔ wɔ nna ho no, ɛno ara na Satan pɛ?\n6 Adwene a wiase no wɔ wɔ nna ho no, ɛno ara na Satan pɛ. Yebetumi aka sɛ, sɛ Satan hu sɛ nkurɔfo reyɛ nna ho nneɛma a Onyankopɔn ani nnye ho de bu Onyankopɔn akyɛde a ɛne aware animtiaa a, n’ani gye. (Efe. 2:2) Akyɛde pa a Yehowa de ama nnipa no, awo ka ho. Sɛ nkurɔfo bɔ aguaman a, ɛkyerɛ sɛ wommu saa akyɛde no, na ebetumi nso ama daa nkwa abɔ wɔn.—1 Kor. 6:9, 10.\nNEA BIBLE KA FA NNA HO\n7-8. Adɛn nti na yɛbɛka sɛ nea Bible ka fa nna ho no, nidi wom, na ɛyɛ nea ɛfata pa ara?\n7 Nkurɔfo a wogye wiase nyansa tom no, nea Bible ka fa abrabɔ ho no, wodi ho fɛw. Wɔkyerɛ sɛ, obiara rentumi nni nea Bible ka no so. Ebia nkurɔfo a wɔte saa bebisa sɛ, ‘Adɛn nti na Onyankopɔn de nna ho akɔnnɔ bɛhyɛ yɛn mu na afei waka akyerɛ yɛn sɛ yɛnhyɛ saa akɔnnɔ no so?’ Nkurɔfo bisa saa asɛm no, efisɛ wodi mfomso susuw sɛ, ɛsɛ sɛ nnipa yɛ biribiara a ɛbɛba wɔn mu. Nanso, Bible nka saa. Bible ma yehu sɛ Yehowa di yɛn ni, efisɛ ɛka sɛ, yebetumi adi akɔnnɔ bɔne a ɛba yɛn mu no so. (Kol. 3:5) Afei nso, Yehowa ayɛ aware nhyehyɛe ama yɛn a ebetumi ama yɛadwudwo akɔnnɔ a ɛwɔ yɛn mu no ano wɔ ɔkwan a ɛfata so. (1 Kor. 7:8, 9) Enti, okunu ne ɔyere betumi anya nna mu kyɛfa, na wɔrennu wɔn ho anaa ɛrennyaw wɔn adwinnwen a mpɛn pii aguamammɔ de ba no.\n8 Bible ma yenya nna ho adwene a ɛfata; ɛnte sɛ wiase nyansa koraa. Bible kyerɛ sɛ, nna betumi ama nnipa ani agye. (Mmeb. 5:18, 19) Nanso, Bible ka sɛ: “Mo mu biara behu sɛnea ɔbɛhyɛ n’ankasa nipadua so wɔ ahotew ne nidi mu, na ɛnyɛ nna ho akɔnnɔ bɔne mu te sɛ aman a wonnim Onyankopɔn no.”—1 Tes. 4:4, 5.\n9. (a) Afe 1900 kosi afe 1930 mu hɔ no, sɛn na wɔboaa Yehowa nkurɔfo ma wɔde Onyankopɔn Asɛm mu nyansa a ɛkorɔn no bɔɔ wɔn bra? (b) Afotu pa bɛn na ɛwɔ 1 Yohane 2:15, 16? (d) Ɔbrasɛe a ɛsɛ sɛ yɛko tia bɛn na wɔabobɔ din wɔ Romafo 1:24-27?\n9 Afe 1900 kosi afe 1930 mu hɔ no, Yehowa nkurɔfo amma nnipa a “wɔatoto wɔn ani awe,” anaa wɔn a biribiara nyɛ wɔn aniwu no nnaadaa hunu annaadaa wɔn. (Efe. 4:19) Wɔbɔɔ mmɔden bataa Yehowa mmara ho denneennen. Ɔwɛn-Aban a ɛbaa May 15, 1926 no kaa sɛ “ɛsɛ sɛ ɔbarima anaa ɔbea biara dwinnwen nneɛma a ɛho tew ho, na ɔma ne nneyɛe ho tew, titiriw, nneyɛe a ɛfa ɔbarima ne ɔbea ntam nkitahodi ho.” Ɛmfa ho nea ɛkɔɔ so wɔ wiase baabiara saa bere no, Yehowa nkurɔfo de Onyankopɔn Asɛm mu nyansa a ɛkorɔn no bɔɔ wɔn bra. (Kenkan 1 Yohane 2:15, 16.) Yɛn ani sɔ Onyankopɔn Asɛm no pa ara! Afei nso, yɛn ani sɔ sɛ Yehowa ma yɛn honhom fam aduan wɔ ne bere mu ma ɛboa yɛn sɛnea ɛbɛyɛ a yɛrensuasua wiase nyansa anaa wiase abrabɔ. *—Kenkan Romafo 1:24-27.\nADWENE A ƐFATA WƆ ƆDƆ A ƐSƐ SƐ ONIPA NYA MA NE HO ASESA\n10-11. Dɛn na Bible bɔɔ kɔkɔ sɛ ɛbɛkɔ so wɔ nna a edi akyiri no mu?\n10 Bible bɔɔ kɔkɔ sɛ nna a edi akyiri no mu no, nnipa “bɛyɛ ahopɛ.” (2 Tim. 3:1, 2) Ɛnyɛ nwonwa sɛ wiase no hyɛ pɛsɛmenkominya ho nkuran. Nhoma bi ka sɛ afe 1970 kosi afe 1979 mu hɔ no, “wɔyɛɛ nhoma pii a na ɛbɛma nkurɔfo ahu akwan a wɔbɛfa so adi yiye.” Nhoma no bi “hyɛɛ wɔn a wɔkenkan no nkuran sɛ wɔnyɛ biribiara a wɔn adwene kyerɛ wɔn sɛ eye, na ɛnsɛ sɛ wonya adwene sɛ mfomso wɔ nea wɔreyɛ ho.” Nhwɛso bi ni. Asɛm bi a ɛwɔ saa nhoma no baako mu ne sɛ: “Dɔ wo ho, efisɛ wo ne onipa a ne ho yɛ fɛ, ne ho yɛ anika, na ne so wɔ mfaso sen obiara a watena ase pɛn.” Saa nhoma no kaa sɛ, “ɛsɛ sɛ obi ankasa sisi nea ɔpɛ sɛ ɔyɛ ho gyinae, na ɔyɛ biribiara a ɔte nka sɛ eye na ɛbɛma ne ho atɔ no.”\n11 Woate saa asɛm yi pɛn? Satan hyɛɛ Hawa nkuran sɛ ɔnyɛ biribi a ɛte saa. Ɔkaa sɛ, Hawa betumi ‘ayɛ sɛ Onyankopɔn ahu papa ne bɔne.’ (Gen. 3:5) Ɛnnɛ, nnipa pii bu wɔn ho tra so, na wɔn adwene ne sɛ obiara, a Onyankopɔn mpo ka ho, rentumi nkyerɛ wɔn nea ɛyɛ papa ne nea ɛyɛ bɔne. Yehu pa ara sɛ saa suban no da adi wɔ aware ho adwene a nkurɔfo wɔ mu.\nKristoni de afoforo ahiade di kan, titiriw, ne yere de (Hwɛ nkyekyɛm 12) *\n12. Adwene bɛn na wiase no wɔ wɔ aware ho?\n12 Bible ka kyerɛ okunu ne ɔyere sɛ wonni wɔn ho wɔn ho ni, na ɛbɔ a wɔhyehyɛɛ wɔn ho bere a wɔreware no, wonni so. Ɛhyɛ awarefo nkuran sɛ wonsi wɔn bo sɛ wɔbɛkɔ so atena. Ɛka sɛ: “Ɔbarima begyaw ne papa ne ne maame hɔ na ɔde ne ho akɔfam ne yere ho na wɔayɛ ɔhonam koro.” (Gen. 2:24) Nanso, wɔn a wɔde wiase nyansa bɔ wɔn bra no de, ɛsono wɔn adwene. Nea wɔka ne sɛ, okunu ne ɔyere no mu biara mfa n’adwene nsi nea ehia n’ankasa so. Nhoma bi a ɛka awaregyae ho asɛm ka sɛ: “Ayeforo ahorow bi ase no, sɛ́ anka awarefo no bɛka ntam a obiara nim sɛ awarefo taa ka a ɛne sɛ ‘bere tenten a yɛn mmienu bɛbom atena ase’ no, wɔgow ntam no mu kaa no sɛ ‘bere tenten a yɛn mmienu bɛkɔ so adɔ yɛn ho.’” Esiane sɛ nkurɔfo mmu aware sɛ biribi a ɛsɛ sɛ ɛtena hɔ daa nti, ama mmusua pii mu atetew, na ama nnipa pii di yaw kɛse. Nokwasɛm ne sɛ, sɛnea wiase no bu aware sɛ biribi a mfaso nni so no, ɛyɛ nkwaseasɛm.\n13. Dɛn ne ade biako nti a Yehowa kyi ahantanfo?\n13 Bible ka sɛ: “Koma mu ɔhantanfo yɛ Yehowa akyide.” (Mmeb. 16:5) Dɛn nti na Yehowa kyi ahantanfo? Ade biako ne sɛ, nkurɔfo a wɔdɔ wɔn ho tra so na wɔhyɛ subammɔne a ɛte saa ho nkuran no, ɛma wɔyɛ ahomaso te sɛ Satan. Yesu na Onyankopɔn nam no so bɔɔ nneɛma nyinaa. Nanso hwɛ, Satan nyaa adwene sɛ obetumi ama Yesu akotow no na wasom no! (Mat. 4:8, 9; Kol. 1:15, 16) Nnipa a wɔyɛ ahomaso saa no adwene yɛ wɔn sɛ wonim nyansa, nanso Onyankopɔn ani so de, wiase nyansa yɛ nkwaseasɛm.\nNEA BIBLE KA FA AHOMASO HO\n14. Sɛn na Romafo 12:3 boa yɛn ma yenya obu a ɛfata ma yɛn ho?\n14 Bible boa yɛn ma yenya obu a ɛfata ma yɛn ho. Ɛma yehu sɛ ɛnyɛ mfomso sɛ yɛbɛdɔ yɛn ho sɛnea ɛfata. Yesu kaa sɛ: “Dɔ wo yɔnko sɛ wo ho.” Wei kyerɛ sɛ, ɛsɛ sɛ yɛma yɛn ani kũ yɛn ahiade ho sɛnea ɛsɛ. (Mat. 19:19) Nanso, Bible nka sɛ ɛsɛ sɛ yɛma yɛn ho so kyɛn afoforo. Mmom, ɛka sɛ: “Mommfa mansotwe anaa anuonyamhunupɛ nnyɛ biribiara, na mmom mumfi ahobrɛase mu mmu afoforo sɛ wɔkyɛn mo.”—Filip. 2:3; kenkan Romafo 12:3.\n15. Dɛn na ɛma wuhu sɛ ahomaso ho afotu a Bible de ma no, mfaso wɔ so?\n15 Ɛnnɛ, nnipa pii a wiase no bu wɔn sɛ wɔyɛ anyansafo no, wɔka sɛ afotu a Bible de ma wɔ ahomaso ho no, nyansa nnim. Wɔka sɛ, sɛ wubu afoforo sɛ wɔkyɛn wo a, nkurɔfo bɛfa no sɛ w’ani nyɛ den na wobesisi wo. Nanso, pɛsɛmenkominya adwene a Satan wiase no hyɛ ho nkuran no, dɛn pa ara na ɛde aba? Dɛn na woahu? Nnipa a wɔyɛ pɛsɛmenkominya no, wɔn ani gye anaa? Wɔn mmusua ani gye? Wɔwɔ nnamfo pa? Wɔne Onyankopɔn ntam yɛ kama anaa? Wohwɛ nea yɛasusuw ho yi a, wiase nyansa ne nyansa a ɛwɔ Onyankopɔn Asɛm mu no, nea ɛwɔ he na sɛ yedi akyi a ebesi yɛn yiye pa ara?\n16-17. Dɛn na ɛsɛ sɛ yɛkyerɛ ho anisɔ, na adɛn ntia?\n16 Nkurɔfo a wodi nnipa a wiase no bu wɔn sɛ wɔyɛ anyansafo afotu akyi no, wɔte sɛ ɔkwantufo a wayera a ɔreka akyerɛ ne yɔnko kwantufo a ɔno nso ayera sɛ ɔnkyerɛ no kwan. Yesu kaa nnipa a ne bere so no na nkurɔfo kyerɛ sɛ wɔyɛ anyansafo no ho asɛm sɛ: “Wɔyɛ akwankyerɛfo anifuraefo. Na sɛ onifuraefo kyerɛ onifuraefo kwan a, wɔn baanu nyinaa bɛhwe amoa mu.” (Mat. 15:14) Nokwasɛm ne sɛ, wiase nyansa yɛ nkwaseasɛm wɔ Onyankopɔn anim.\nOnyankopɔn asomfo de anigye kaakae nea wɔayɛ wɔ Yehowa som mu (Hwɛ nkyekyɛm 17) *\n17 Afotu pa a ɛwɔ Bible mu no, bere nyinaa “eye ma ɔkyerɛkyerɛ, ntɛnyi, nneɛma ateɛteɛ, trenee mu nteɛso.” (2 Tim. 3:16) Yɛda Yehowa ase pa ara sɛ ɔnam n’ahyehyɛde no so abɔ yɛn ho ban afi wiase nyansa ho! (Efe. 4:14) Honhom fam aduan a Yehowa de ama yɛn no hyɛ yɛn den ma yɛde akwankyerɛ a ɛwɔ n’Asɛm mu no bɔ yɛn bra. Ɛyɛ hokwan kɛse pa ara sɛ Yehowa ama yɛn nyansa ne akwankyerɛ a edi mũ wɔ Bible mu!\nNna ho adwene a wiase no wɔ no, adɛn nti na ɛyɛ nkwaseasɛm wɔ Onyankopɔn anim?\nNea Bible ka fa nna ho no, adɛn nti na yɛbɛka sɛ edi nnipa ni?\nSɛn na Bible boa yɛn ma yenya obu a ɛfata ma yɛn ho?\n^ nky. 5 Yehowa nko ara na otumi kyerɛ yɛn kwan ma esi yɛn yiye. Adesua yi bɛma saa ahotoso a yɛwɔ no mu ayɛ den. Afei nso, yebehu sɛ, sɛ yedi wiase nyansa akyi a, nea ɛde bɛba yɛn so renyɛ papa. Nanso, sɛ yɛde nyansa a ɛwɔ Onyankopɔn Asɛm mu bɔ yɛn bra a, ebesi yɛn yiye.\n^ nky. 9 Sɛ wopɛ wei ho nhwɛso a, hwɛ Questions Young People Ask—Answers That Work, Po 1, ti 24-26, ne Po 2, ti 4-5.\n^ nky. 50 MFONI HO NKYERƐKYERƐMU: Yehu nneɛma bi a awarefo bi a wɔyɛ Adansefo yɛe wɔ wɔn asetena mu. Onua ne onuawa no reyɛ asɛnka adwuma; afe 1967 kosi afe 1969 mu hɔ.\n^ nky. 52 MFONI HO NKYERƐKYERƐMU: Afe 1980 kosi afe 1989 mu hɔ; ɔbea no yare na ne kunu reyɛ biribi de akyerɛ sɛ odwen ne ho; wɔn babea kumaa rehwɛ ne papa.\n^ nky. 54 MFONI HO NKYERƐKYERƐMU: Ɛnnɛ, awarefo no de anigye rekaakae nea wɔayɛ wɔ Yehowa som mu. Awarefo no babea no a wanyin ne n’abusua ne wɔn abom regye wɔn ani.


Kɔ Do Da Ɔdɔ A No Mu Yɛ Dzen Edzi | Ɔweɔn-Aban Adzesua\nƆweɔn-Aban—Dza Adzesua Nsɛm Wɔ Mu | January 2021\nKENKAN WƆ Abua Acholi Afrikaans Aja Akha Albanian Altai Alur America Mmum Kasa Amharic Amis Arabic Argentina Mmum Kasa Armenian Armenian (West) Assamese Aukan Australia Mmum Kasa Aymara Azerbaijani Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Mmum Kasa Boulou Brazil Mmum Kasa Britain Mmum Kasa Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chile Mmum Kasa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Mmum Kasa Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Cibemba Cinamwanga Cinyanja Colombia Mmum Kasa Croatian Cuba Mmum Kasa Czech Damara Dangme Danish Digor Douala Drehu Dutch Ecuador Mmum Kasa Edo Efik El Salvador Mmum Kasa English (Borɔfo) Esan Estonian Ewe (Awona) Fijian Finland Mmum Kasa Finnish Fon French French Mmum Kasa Ga (Nkran Kasa) Garifuna Georgian German German Mmum Kasa Gitonga Gokana Greek Greenlandic Guadeloupean Creole Guarani Guatemala Mmum Kasa Guianese Creole Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Honduras Mmum Kasa Hungarian Hungary Mmum Kasa Hunsrik Iban Ibanag Ibinda Icelandic Idoma Igbo Igede Iloko Indonesian Isoko Italian Italy Mmum Kasa Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kirundi Kisi Kisonge Kituba Kongo Konkani (Roman) Korea Mmum Kasa Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lenje Lhukonzo Lingala Lithuanian Lolo Lomwe Low German Luganda Lunda Luo Luvale Macedonian Macua Madagascar Mmum Kasa Makhuwa-Meetto Malagasy Malawi Mmum Kasa Malay Malayalam Maltese Mam Mambwe-Lungu Manyawa Mapudungun Marathi Marshallese Mashi Mauritian Creole Maya Mazatec (Huautla) Mbunda Mexico Mmum Kasa Mfantse Min Nan (Taiwan) Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nsenga Nyaneka Nyungwe Nzema Okpe Oromo Ossetian Otetela Palauan Panama Mmum Kasa Pangasinan Papiamento (Curaçao) Paraguay Mmum Kasa Persian Peru Mmum Kasa Philippines Mmum Kasa Phimbi Pidgin (West Africa) Poland Mmum Kasa Polish Ponapean Portuguese Portuguese (Portugal) Punjabi Quebec Mmum Kasa Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Rarotongan Romania Mmum Kasa Romanian Romany (Macedonia) Romany (Macedonia) Cyrillic Romany (Romania) Romany (Serbia) Romany (Southern Greece) Ronga Runyankore Russia Mmum Kasa Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mmum Kasa Slovenian Solomon Islands Pidgin Songomeno South Africa Mmum Kasa Spanish Spanish Mmum Kasa Sranantongo Sunda Swahili Swahili (Congo) Swati Sweden Mmum Kasa Swedish Tagalog Tahitian Taiwan Mmum Kasa Tajiki Talian Tamil Tandroy Tankarana Tarascan Tatar Telugu Tetun Dili Tewe Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Mmum Kasa Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba (Alata) Zambia Mmum Kasa Zande Zapotec (Isthmus) Zimbabwe Mmum Kasa Zulu\nADZESUA ASƐM 4\nKɔ Do Da Ɔdɔ A No Mu Yɛ Dzen Edzi\n“Enuadɔ mu a, hom ndodɔ homho yie nkorkor.”—ROM. 12:10.\nNDWOM 109 Hom Mfa Hom Akoma Nyina Ndɔ Enuanom\nDZA YERUBOSUSU HO *\n1. Ndɛ, ebɛnadze na ɔma yehu dɛ ɔdɔ nnyi mbusua ntamu?\nBIBLE no kãe too hɔ dɛ, wɔ nda a odzi ekyir no mu no, nyimpa bɛyɛ “hɔn a wonnyi dɔ.” (2 Tim. 3:1, 3) Ndɛ yehu dɛ dɛm nkɔnhyɛ yi enya ne mbamu. Dɛ nhwɛdo no, awargyaa ama mbusua ɔpepem pii mu apaapaa, iyi ma awofo no bo fuw hɔnho na mbofra no so tse nka dɛ wɔnndɔ hɔn. Obotum mpo aba dɛ, mbusua bi wɔ hɔ a wɔtse fie kor mu naaso ebɔhwɛ no nna wɔtse dɛ ahɔho. Obi a otu mbusua fo kãa dɛ, “Ebɔhwɛ no nna maame, papa nye mbofra no ntamu atsetsew, na obiara tsena no kɔmpiwta, ne tablɛt, no fon anaa video game ho. Ɔwɔ mu dɛ dɛm mbusua yi tse fie kor mu dze naaso wonnyim hɔnho yie.”\n2-3. (a) Dɛ mbrɛ wɔakã ho asɛm wɔ Romefo 12:10 no, woananom na ɔsɛ dɛ yɛda ɔdɔ edzi kyerɛ hɔn? (b) Ebɛnadze na yebosusu ho wɔ adzesua yi mu?\n2 Yɛmmpɛ dɛ nyimpa a wonnyi dɔ a wɔwɔ wiadze no mu no nya hɛn do nkantando. (Rom. 12:2) Mbom no, no ho hia dɛ yɛda ɔdɔ soronko bi edzi kyerɛ hɛn ebusuafo nye hɛn nuanom a yɛnye hɔn wɔ asafo no mu so. (Kenkan Romefo 12:10.) Ebɛn ɔdɔ na yɛrekã ho asɛm yi? Ɔyɛ ɔdɔ a ebusuafo a wɔbɛn hɔnho paara no da no edzi kyerɛ hɔnho no. Dɛm ɔdɔ yi na ɔsɛ dɛ yɛda no edzi kyerɛ hɛn sunsum afamu ebusua no, kyerɛ, hɛn nuanom Christianfo no. Sɛ yɛda dɛm ɔdɔ yi edzi a, yɛboa ma koryɛ tsena hɛn ntamu, na dɛm koryɛ yi ho hia papaapa ma nokwar som aakɔ do.—Mic. 2:12.\n3 Hom mma yɛnhwɛ dza yebotum esũa efi Bible mu nhwɛdo ahorow bi mu, na iyi bɔboa hɛn ma yeenya ɔdɔ a ɔtse dɛm na yaada no edzi.\nJEHOVAH “N’ADƆYƐ SÕ”\n4. Ebɛn kwan do na Joel 2:13 boa hɛn ma yehu mbrɛ Jehovah si dɔ hɛn fa?\n4 Bible no ma yehu dɛ Jehovah wɔ su ahorow a ɔyɛ ahomka. Dɛ nhwɛdo no, ɔkã dɛ “Nyankopɔn nye dɔ.” (1 John 4:8) No su a ɔtse dɛm no nkotsee mpo twe hɛn bɛn no. Naaso Bible no san kã dɛ, Jehovah “n’adɔyɛ sõ,” kyerɛ dɛ, no dɔ no kɔ ekyir. (Kenkan Joel 2:13.) Iyi yɛ nsɛm a ɔka akoma a ɔma yehu mbrɛ Jehovah si dɔ hɛn fa!\n5. Ebɛn kwan do na Jehovah da ehumbɔbɔr edzi, na yebesi dɛn esũasua no?\n5 Hyɛ no nsew dɛ, aber a Joel 2:13 rekã Jehovah n’adɔyɛ ho asɛm no, ɔkãa no su fofor bi so a ɔma yetum bɛn no ho asɛm—no mbɔbɔrhu. (Ex. 34:6) Ɔkwan kor a Jehovah fa do da ehumbɔbɔr edzi kyerɛ hɛn nye hɛn mfomdo a ɔdze kyɛ hɛn. (Ndw. 51:1) Wɔ Bible no mu no, ehumbɔbɔr kɔ ekyir kyɛn obi a ɔafom hɛn a yɛdze no bɔn bɛkyɛ no kɛkɛ. Ehumbɔbɔr yɛ atsenka a no mu yɛ dzen a obi nya ber a ohu dɛ obi fofor ruhu amandze no, na dɛm atsenka yi ka no ma ɔbɔ mbɔdzen dɛ ɔbɛyɛ biribi aboa nyia oruhu amandze no. Jehovah kã ɔpɛ a no mu dzen a ɔwɔ dɛ ɔbɔboa hɛn no ho asɛm dɛ ɔkyɛn atsenka a maame bi wɔ ma ne ba. (Isa. 49:15) Sɛ yɛkɔ ahohia mu a, ehumbɔbɔr a Jehovah wɔ no ka no ma ɔboa hɛn. (Ndw. 37:39; 1 Cor. 10:13) Yebotum ada ehumbɔbɔr edzi akyerɛ hɛn nuanom dze nam hɔn mfom a yɛdze bɛkyɛ hɔn na yeekwetsir dɛ yɛdze hɔnho ebufuw bɛhyɛ hɛn mu ber a wɔafom hɛn no do. (Eph. 4:32) Naaso, ɔkwan tsitsir a yebotum ada ehumbɔbɔr edzi akyerɛ hɛn nuanom nye dɛ, yɛbɔboa hɔn ber a worihyia nsɛndzendzen no. Sɛ ɔdɔ ka hɛn ma yɛda ehumbɔbɔr edzi kyerɛ afofor a, nna yerusũasua Jehovah a ɔyɛ ɔdɔ ho nhwɛdo a ɔsen biara no.—Eph. 5:1.\n“JONATHAN NE KRA TAKYEER DAVID NE KRA HO”\n6. Ebɛn kwan do na Jonathan na David daa ɔdɔ edzi kyerɛɛ hɔnho?\n6 Sɛ ehwɛ Bible no mu a, ibohu dɛ nyimpa ahorow bi a wonndzi mũ daa ɔdɔ a no mu yɛ dzen edzi kyerɛɛ hɔnho. Hom mma yensusu Jonathan na David hɔn nhwɛdo no ho nhwɛ. Bible no kã dɛ: “Jonathan ne kra takyeer David ne kra ho, na Jonathan dɔɔ no dɛ noara ne kra.” (1 Sam. 18:1) Wɔseraa David dɛ nna ɔno na obedzi Saul n’adze dɛ ɔhen. Iyi ekyir no, Saul faa David noho ebufuw na ɔbɔɔ mbɔdzen dɛ oboku no. Naaso, Saul ne babanyin Jonathan anntaa ne papa n’ekyir wɔ pɔw a ɔbɔɔ dɛ oboku David no ho. Jonathan na David hyehyɛɛ hɔnho bɔ dɛ wɔbɔkɔ do ayɛ anyɛnkofo na wɔaaboaboa hɔnho aber biara.—1 Sam. 20:42.\nƆwɔ mu dɛ nna Jonathan enyin sen David mfe pii dze, naaso wɔamma iyi ennsiw hɔn kwan dɛ wɔbɛda ɔdɔ a no mu yɛ dzen edzi akyerɛ hɔnho (Hwɛ nkyekyɛmu 6-9)\n7. Ebɛnadze na nkyɛ obotum esiw Jonathan na David hɔn anyɛnkofa no kwan?\n7 Ɔdɔ kɛse a nna ɔda Jonathan na David hɔn ntamu no yɛ nwanwa paara, osiandɛ nkyɛ ndzɛmba pii na obotum esiw hɔn anyɛnkofa no kwan. Dɛ nhwɛdo no, nna Jonathan enyin sen David bɛyɛ mfe 30. Nkyɛ Jonathan botum akã dɛ David suar na onnyi suahu ahen biara wɔ n’asetsena mu ntsi orunntum mmfa no nyɛnko ma ɔnnyɛ yie. Naaso, Jonathan ennya adwen a ɔtse dɛm wɔ David ho, mbom no nna ɔwɔ obu kɛse ma no.\n8. Ehwɛ a, nna ebɛnadze ntsi na Jonathan yɛ David ne nyɛnko pa?\n8 Nkyɛ Jonathan n’enyi botum aber David. Dɛ Ɔhen Saul ne ba no, nkyɛ Jonathan botum akã dɛ kyenkyen ara a ɔno na ɔsɛ dɛ ɔyɛ ɔhen a odzi hɔ. (1 Sam. 20:31) Naaso nna Jonathan brɛ noho adze, na odzi Jehovah nokwar. Dɛm ntsi, aber a Jehovah paaw David dɛ ɔno na ɔbɛyɛ ɔhen a odzi hɔ no, Jonathan fii n’akoma mu gyee too mu. Jonathan dzii David so nokwar, ɔmmfa ho dɛ iyi maa Saul no bo fuuw no no.—1 Sam. 20:32-34.\n9. Nna Jonathan n’enyi ber David anaa? Kyerɛkyerɛ mu.\n9 Nna Jonathan wɔ ɔdɔ a no mu yɛ dzen ma David ntsi ɔamma n’enyi ammber no. Nna Jonathan yɛ egyentonyi a noho akokwaa nye ɔkofo kokodurnyi. Nna wonyim Jonathan nye n’egya Saul dɛ nkorɔfo a hɔnho yɛ “har sen nkɔr” na hɔnho yɛ “dzen sen ngyata.” (2 Sam. 1:22, 23) Dɛm ntsi, nkyɛ Jonathan botum dze ndzɛmba a ofii akokodur mu yɛe no etuw noho. Naaso, Jonathan annyɛ n’adwen dɛ ɔnye David besi akan na ɔammfa noho ebufuw so. Mbom no, nna Jonathan pɛ David n’asɛm osian akokodur a ɔdaa no edzi nye noho a ɔdze too Jehovah do ntsi. Nokwasɛm nye dɛ, ɔyɛ aber a David kum Goliath no ekyir na Jonathan bɔdɔɔ David dɛ nankasa noho. Yebesi dɛn ada ɔdɔ a no mu yɛ dzen dɛm edzi akyerɛ hɛn nuanom?\nYEBESI DƐN ADA ƆDƆ A NO MU YƐ DZEN EDZI NDƐ?\n10. Dɛ ‘yebefi hɛn akoma mu adodɔ hɛnho ɔdzen mu ara’ no kyerɛ dɛn?\n10 Bible no kã kyerɛ hɛn dɛ ‘yemfi akoma mu ndodɔ hɛnho ɔdzen mu ara.’ (1 Pet. 1:22) Jehovah ayɛ ho nhwɛdo ama hɛn. Ɔdɔ a ɔwɔ ma hɛn no, no mu yɛ dzen araa ma sɛ yedzi no nokwar a, biribiara nnyi hɔ a obotum atsetsew hɛn ntamu. (Rom. 8:38, 39) Greek kasafua a wɔkyerɛɛ ase “ɔdzen mu ara” no, dza ɔkyerɛ nye dɛ yebemia hɛnho ayɛ biribi. Ɔtɔfabi a, no ho hia dɛ yemia hɛnho ama yeetum ada ɔdɔ edzi akyerɛ hɛn nua Christiannyi bi. Sɛ afofor hyɛ hɛn ebufuw a, ɔsɛ dɛ yɛkɔ do ‘kurakura hɛnho nkorkor wɔ dɔ mu, na yɛbɔ mbɔdzen kura sunsum koryɛ mu wɔ asomdwee homa mu.’ (Eph. 4:1-3) Sɛ yɛbɔ mbɔdzen kura “asomdwee homa” no mu a, yɛremmfa hɛn adwen nnsi hɛn nuanom hɔn mfom do. Mbom no, yɛbɔbɔ mbɔdzen ayɛ dza yebotum biara ebu hɛn nuanom dɛ mbrɛ Jehovah bu hɔn no.—1 Sam. 16:7; Ndw. 130:3.\nWotuu Euodia na Syntyche fo dɛ wonnya adwen kor. Naaso ɔnnyɛ aber nyina na ɔyɛ mberɛw dɛ yɛnye hɛn nuanom Christianfo benya adwen kor (Hwɛ nkyekyɛmu 11)\n11. Ebɛnadze ntsi na ɔtɔ da a, ɔyɛ dzen ma hɛn dɛ yebenya ɔdɔ ama hɛn nuanom?\n11 Ɔnnyɛ aber nyina na ɔyɛ mberɛw dɛ yɛbɛda ɔdɔ edzi akyerɛ hɛn nuanom, nkanka aber a yenyim hɔn mberɛwyɛ. Ɔbɛyɛ dɛ nna iyi yɛ asɛndzendzen ma tsetse Christianfo no mu binom. Dɛ nhwɛdo no, obotum aba dɛ nna ɔnnyɛ ɔhaw mma Euodia na Syntyche dɛ ‘wɔnye Paul bɛyɛ edwuma wɔ asɛmpa no mu.’ Naaso biribi ntsi nna ɔyɛ dzen ma hɔn dɛ wɔnye hɔnho bɔbɔ. Dɛm ntsi Paul tuu hɔn fo dɛ “wɔnyɛ adwenkor wɔ Ewuradze mu.”—Phil. 4:2, 3.\nAsafo mu mpanyimfo a hɔn mfe akɔ enyim nye asafo mu mpanyimfo a wɔyɛ mberantsɛ no, wobotum nye hɔnho enya anyɛnkofa no mu yɛ dzen (Hwɛ nkyekyɛmu 12)\n12. Yebesi dɛn enya ɔdɔ a no mu yɛ dzen ama hɛn nuanom Christianfo?\n12 Yebesi dɛn enya ɔdɔ a no mu yɛ dzen ama hɛn nuanom Christianfo ndɛ? Sɛ yehu hɛn nuanom no yie a, ɔbɛyɛ mberɛw ama hɛn dɛ yɛbɛtse hɔn ase na yeenya ɔdɔ ama hɔn. Ɔnnsɛ dɛ mfe a woedzi anaa beebi a wofi siw hɛn kwan dɛ yɛbɔdɔ hɔn. Kaa dɛ, nna Jonathan enyin kyɛn David bɛyɛ mfe 30, naaso ɔnye no nyaa anyɛnkofa a no mu yɛ dzen. Ana woara so ibotum afa obi a oenyin kyɛn wo anaa ɔwo enyin kyɛn no no nyɛnko? Sɛ eyɛ dɛm a, ibotum ada no edzi dɛ ‘edɔ enuanom nyina.’—1 Pet. 2:17.\nHwɛ nkyekyɛmu 12 *\n13. Ebɛnadze ntsi na bi a yɛnye binom bɔbɔ dzendzenndzen asen afofor wɔ asafo no mu?\n13 Ana ɔdɔ a no mu yɛ dzen a yebenya ama hɛn nuanom Christianfo no kyerɛ dɛ ɔsɛ dɛ yɛnye obiara a ɔwɔ asafo no mu no bɔ dzendzenndzen anaa? Oho, ɔnodze orunntum nnyɛ yie dɛm. Ɔnnyɛ mfom ankasa dɛ yɛbɛbɛn binom akyɛn afofor, osiandɛ binom wɔ hɔ a ndzɛmba a hɛn enyi gye ho no hɔn so hɔn enyi gye ho. Jesus frɛɛ n’asomafo no nyinara “nsɛfo,” naaso nna ɔwɔ ɔdɔ soronko ma John. (John 13:23; 15:15; 20:2) Naaso, Jesus annyɛ enyimhwɛ, oemmbu John dɛ ɔsen afofor. Dɛ nhwɛdo no, aber a John na no nua James bisaa Jesus dɛ ɔmma hɔn dzibew tsitsir bi wɔ Nyankopɔn n’Ahendzi no mu no, ɔkãa kyerɛɛ hɔn dɛ: “M’enyimfa nye m’abankum tsena dze, ɔnnyɛ medze dɛ medze bɛma.” (Mark 10:35-40) Tse dɛ Jesus no, ɔnnsɛ dɛ yɛyɛ enyimhwɛ, anaadɛ adze papa biara a, nna yɛdze ama hɛn anyɛnkofo a wɔbɛn hɛn paara no. (Jas. 2:3, 4) Sɛ yɛyɛ dɛm a ɔdze mpaapaamu bɛba Christianfo asafo no mu, biribi a ɔnnsɛ dɛ osi koraa.—Jude 17-19.\n14. Dɛ mbrɛ Philippifo 2:3 kyerɛ no, ebɛnadze na ɔbɔboa hɛn ma yeekwetsir akansi sunsum?\n14 Sɛ yɛda ɔdɔ a no mu dzen edzi kyerɛ hɛnho a, yɛbɔbɔ asafo no ho ban efi akansi sunsum ho. Kaa dɛ Jonathan annye David ennsi akan, na ɔannye no ammper ahendzi no ho. Hɛn nyinara botum esũasua Jonathan no nhwɛdo no. Mma w’enyi mmber wo mfɛfo edwumayɛfo osian dza wotum yɛ ntsi, mbom ‘fi ahobrɛadze adwen mu bu wo nyɛnko kyɛn wankasa wo woho.’ (Kenkan Philippifo 2:3.) Ma ɔntsena w’adwen mu dɛ obiara wɔ biribi a obotum ayɛ dze aboa asafo no. Sɛ yɛbrɛ hɛnho adze a, yɛdze hɛn adwen besi suban pa a hɛn nuanom wɔ no do na yebenya hɔn nhwɛdo pa no do mfaso.—1 Cor. 12:21-25.\n15. Ebɛnadze na isũa fi Tanya nye n’ebusua no hɔn asɛm no mu?\n15 Sɛ biribi bɔn bi a yɛnnhwɛ kwan to hɛn mpofirmu a, Jehovah nam ɔdɔ a no mu dzen a hɛn nuanom da no edzi nye mboa a wɔdze ma hɛn no do kyekye hɛn werɛ. Hom mma yɛnhwɛ dza ɔtoo ebusua bi a nna wɔakɔ ehyiadzi Memenda apon. Nna ɔyɛ Afe 2019 “Ɔdɔ Mmbɔ Adze Da!” Amanaman Ntamu Ehyiadzi a wɔyɛe wɔ United States no mu kor. Hɛn akyerɛbaa Tanya a ɔwɔ mba baasa no kãa dɛ: “Nna yɛtsena hɛn kaar mu a yɛresan akɔ hotel a yɛda no, dza yehunii ara nye dɛ kaar bi efi beebi a ɔnam no dze abɔbɔ hɛndze no mu. Obiara emmpira dze, naaso nna hɛnho abow hɛn, ntsi yesianee fii kaar no mu kegyinaa kwan no finimfin. Yehun dɛ obi a ogyina kwan n’afã roto nsa frɛ hɛn dɛ yembegyina ne kaar no ho, osiandɛ hɔ ye. Nna ɔyɛ onua bi a no so fi ehyiadzi no ase rebɛsen. Nnyɛ nankotsee na ogyinae. Enuanom beenum bi a wofi Sweden baa ehyiadzi no bi so gyinae. Nkyerɛbaa a wɔwɔ mu no yɛɛ menye me babaa no etuu, nna dza yehia ara nye no! Mekãa kyerɛɛ hɔn dɛ biribiara bɛyɛ yie, ntsi wobotum akɔ, naaso nna wɔmmpɛ dɛ wɔdan hɛn gya hɔ. Aber a ayarsafo bae mpo no, nna wɔda ho ara gyina hɛn nkyɛn, na wɔhwɛe hun dɛ hɛn nsa aka biribiara a yehia no. Wɔ mber a nna no mu yɛ dzen dɛm mu no, yɛtsee nka dɛ Jehovah dɔ hɛn. Dza osii no maa ɔdɔ a yɛwɔ ma hɛn nuanom no mu yɛɛ dzen na ɔmaa ɔdɔ na enyisɔ a yɛwɔ ma Jehovah no so yɛɛ kɛse.” Ekaa ber bi a ekɔr ahokyer mu ma wo nua Christiannyi bi daa ɔdɔ edzi kyerɛɛ wo no?\n16. Sɛ yɛda ɔdɔ a no mu yɛ dzen edzi kyerɛ hɛnho a, ebɛn mfaso na yenya?\n16 Susu mfaso a yenya aber a yɛda ɔdɔ a no mu yɛ dzen edzi kyerɛ hɛnho no ho. Ɔma yetum kyekye hɛn nuanom a worihyia nsɛndzendzen no werɛ. Yɛhyɛ koryɛ a ɔwɔ Nyankopɔn no nkorɔfo ntamu no mu dzen. Yɛda no edzi dɛ yɛyɛ Jesus n’esuafo ampa na iyi ma nyimpa akomapafo nya ɔpɛ dɛ wɔbɛba abɔsom Jehovah. Dza ɔkyɛn ne nyina no, yɛhyɛ Jehovah a ɔyɛ “ehumbɔbɔr Egya nye awerɛkyekyer nyina Nyankopɔn” no enyimnyam. (2 Cor. 1:3) Ɔmbra dɛ hɛn nyinara yɛbɔkɔ do enya ɔdɔ a no mu yɛ dzen na yaada no edzi akyerɛ hɛnho!\nANA IBOTUM AKAA?\nEbɛn ɔdɔ na yeesusu ho wɔ adzesua yi mu no?\nƆdɔ a no mu yɛ dzen a Jehovah, nye afei Jonathan na David daa no edzi no, ebɛnadze na yebotum esũa efi mu?\nNDWOM 130 Fa Bɔn Kyɛ\n^ nky. 5 Jesus kãa dɛ ɔdɔ a n’esuafo no bɛda no edzi akyerɛ hɔnho no na ɔbɛma afofor ehu dɛ wɔyɛ n’esuafo ampa. Hɛn nyina yɛbɔ mbɔdzen dɛ yebodu dɛm ahwehwɛdze no ho. Sɛ yɛdɔ hɛn nuanom Christianfo dɛ mbrɛ yɛdɔ hɛn ebusuafo a wɔbɛn hɛn paara no a, yebotum ahyɛ ɔdɔ a yɛwɔ ma hɔn no mu dzen. Adzesua yi bɔboa hɛn ma yeenya ɔdɔ a ɔtse dɛm, na yaakɔ do ada no edzi akyerɛ hɛn nuanom a yɛnye hɔn wɔ asafo no mu no.\n^ nky. 55 MFONYIN NO HO NKYERƐKYERƐMU: Asafo mu panyin bi a ɔyɛ aberantsɛ enya asafo mu panyin bi a ne mfe akɔ enyim no suahu do mfaso. Asafo mu panyin a ɔyɛ aberantsɛ no akɛsera no na ɔdze enyigye rema no akɔaba. Wɔnye hɔn yernom reda ahɔhoyɛ su edzi akyerɛ hɔnho.\nFa mona Fa mona Kɔ Do Da Ɔdɔ A No Mu Yɛ Dzen Edzi\nw21 January nkr. 20-25\nYɛ Komm Na Nya Jehovah No Mu Awerɛhyɛmu\nDza Yebotum Esũa Efi “Osuanyi A Jesus Dɔɔ No No” Hɔ\nNguan Fofor No Mu Nyimpadodow Kɛse No Yi Nyankopɔn Nye Christ Ayɛw\nASETSENA MU NSƐM Yebohun Dɛ, Ɔnnsɛ Dɛ Yɛpopo Hɛn Tsir Kyerɛ Jehovah Da\nText Kyerɛ no mu dza epɛ dɛ etwẽ na ekenkan ƆWEƆN-ABAN—DZA ADZESUA NSƐM WƆ MU January 2021\nFa mona Fa mona ƆWEƆN-ABAN—DZA ADZESUA NSƐM WƆ MU January 2021\nƆWEƆN-ABAN—DZA ADZESUA NSƐM WƆ MU January 2021


Ma W’ani Nnye Adwumaden Ho—Kɔ Akwansini Mmienu\nKENKAN WƆ Acholi Afrikaans Albanian Amharic Arabic Armenian Aymara Bislama Bulgarian Cakchiquel (Central) Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Czech Dangme Danish Drehu Dutch Efik English Estonian Ewe Finnish French Ga Garifuna Georgian German Greek Guarani Haitian Creole Hebrew Hiligaynon Hmong (White) Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Lunda Luo Luvale Macedonian Malagasy Mam Mambwe-Lungu Maya Mazatec (Huautla) Mongolian Moore Myanmar Nahuatl (Central) Nahuatl (Huasteca) Ndebele (Zimbabwe) Nepali Ngabere Norwegian Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tlapanec Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Vietnamese Wallisian Wayuunaiki Xhosa Yoruba Zande Zapotec (Isthmus) Zulu\n“Onipa biara bɛdidi na wanom na wahunu adepa, ne brɛ nyinaa mu. Onyankopɔn akyɛdeɛ ne no.” (Ɔsɛnkafoɔ 3:13) Onyankopɔn pɛ sɛ yɛn ani gye wɔ adwuma a yɛyɛ mu, enti wonnye nni sɛ ɔbɛkyerɛ yɛn nea yɛyɛ a ɛbɛma yɛanya saa anigyeɛ no? (Yesaia 48:17) Ɔnam n’Asɛm Bible so akyerɛ yɛn nea ɛsɛ sɛ yɛyɛ na ama yɛanya akomatɔyam wɔ nnwuma a yɛyɛ mu. Momma yɛnsusu emu bi ho nhwɛ.\nNYA ADWUMA HO ADWEMPA\nNnwuma bi wɔ hɔ a ɛgye adwene paa. Ebi nso wɔ hɔ a ɛgye ahoɔden, na ebi nso yɛ hɔ-ne-hɔ. Ne nyinaa mu no, hu sɛ “ɔbrɛ biara mu wɔ mfasoɔ.” (Mmebusɛm 14:23) Mfasoɔ bɛn? Ebi ne sɛ, yɛyɛ adwuma a, ɛma yɛtumi hwɛ yɛn ho. Onyankopɔn ahyɛ bɔ sɛ ɔbɛma wɔn a wɔyi wɔn yam som no no nsa aka nea wɔhia. (Mateo 6:31, 32) Nanso, ɔhwɛ kwan sɛ yɛn nso yɛbɛyɛ yɛn fam deɛ; ɛne sɛ yɛbɛyɛ adwuma pa na ama yɛanya nea yɛhia.—2 Tesalonikafoɔ 3:10.\nSɛ yɛn nsa bɛtumi aka nea yɛhia a, gye sɛ yɛyɛ adwuma. Adwuma nso boa ma yɛtumi yɛ yɛn asɛdeɛ. Joshua adi mfeɛ 25. Ɔkaa sɛ, “Wotumi hwɛ wo ho a, ɛma w’ani gye. Sɛ wotumi totɔ nneɛma a wohia a, ɛnneɛ na adwuma a woreyɛ no so wɔ mfasoɔ.”\nAfei nso, sɛ woyere wo ho yɛ adwuma a, ɛma w’ani gye. Ɛwom, adwumayɛ nna fam, nanso sɛ yɛyere yɛn ho yɛ adwuma na ɛyɛ den sɛ dɛn mpo a, yɛbɛtumi anya akomatɔyam ɛfiri sɛ yɛnim sɛ yɛabɔ yɛn ho mmɔden, na yɛnyɛ akwadworɔ. (Mmebusɛm 26:14) Sɛ ɛba saa a, yɛnya akomatɔyam. Aaron a yɛkaa ne ho asɛm wɔ Ɔwɛn-Aban yi mfitiaseɛ no kaa sɛ, “Sɛ meyɛ adwuma da mu no nyinaa na mete nka sɛ mabrɛ, na afoforɔ anhu nea meyɛe no mpo a, me koma tɔ me yam.”\nYERE WO HO YƐ ADWUMA\nBible kamfo obi a ne ho “akokwa n’adwuma mu” ne nea “ɔde ne nsa yɛ adwuma anigyeɛ so” no paa. (Mmebusɛm 22:29; 31:13) Ɛgye berɛ ansa na obi ho akokwa wɔ biribi mu. Nnipa kakraa bi na sɛ wɔn ho nkokwaeɛ wɔ adwuma bi mu a, wɔde anigyeɛ yɛ. Ebia ɛno nti na nnipa pii ani nnye wɔn adwuma ho no; wɔnkɔ so ara nnyɛ na ama wɔn ho akokwa.\nAdwuma biara nni hɔ a sɛ obi nya ho adwempa a ɔrentumi nyɛ. Nea ɛhia ara ne sɛ ɔbɛsua no yie. William adi mfeɛ 24, na ɔkaa sɛ: “Sɛ woyere wo ho yɛ adwuma bi na wohunu nea afiri mu aba a, ɛma w’akoma tɔ wo yam paa. Nanso sɛ wofa kwatikwan bi so, anaa woyɛ adwuma no bi-ne-bi a, worennya saa akomatɔyam no da.”\nFA W’ADWENE SI MFASOƆ A AFOFORƆ BƐNYA WƆ W’ADWUMA SO NO SO\nSɛ woreyɛ adwuma a, ɛnyɛ sika a wobɛnya afiri mu no nko ara na ɛsɛ sɛ wodwene ho. Mmom bisa wo ho sɛ: ‘Dɛn koraa nti na mereyɛ adwuma yi? Sɛ manyɛ a, dɛn na ɛbɛba? Na sɛ meyɛ na manyɛ no yie nso ɛ? Mfasoɔ bɛn na afoforɔ nya firi adwuma a meyɛ no so?’\nƐsɛ sɛ wogye berɛ susu asɛmmisa a ɛtwa toɔ no ho ɛfiri sɛ, sɛ woyɛ adwuma na sɛ wohunu sɛ afoforɔ nya so mfasoɔ a, ɛma w’akoma tɔ wo yam paa. Yesu kaa sɛ: “Ɔma mu wɔ anigyeɛ pii sene ɔgyeɛ.” (Asomafoɔ Nnwuma 20:35) Sɛ yɛyere yɛn ho yɛ adwuma a, ɛnyɛ wɔn a yɛne wɔn di dwa ne yɛn adwumawuranom nko ara na wɔnya so mfasoɔ. Nnipa afoforɔ nso nya so mfasoɔ. Wɔn mu binom ne yɛn mmusua ne wɔn a adeɛ ahia wɔn.\nYɛn Mmusua. Sɛ abusua ti yere ne ho yɛ adwuma a, anyɛ hwee koraa no, n’abusua nya mfasoɔ mmienu wɔ so. Baako ne sɛ, ɔma wɔnya nea wɔhia te sɛ aduane, ntadeɛ, ne baabi a wɔbɛda. Ɛno kyerɛ sɛ adwuma a Onyankopɔn de ahyɛ ne nsa sɛ “ɔnhwɛ ɔno ara ne nnipa” no, ɔyɛ no yie. (1 Timoteo 5:8) Nea ɛtɔ so mmienu, sɛ abusua ti yere ne ho yɛ adwuma a, ɛma n’abusua hu mfasoɔ a ɛwɔ adwumayɛ so. Ɔwɛn-Aban yi mu asɛm a ɛdi kan no mu no, yɛkaa Shane ho asɛm. Ɔkaa sɛ: “Me papa yɛ obi a ɔmfa n’adwuma nni agorɔ, enti wayɛ nhwɛsoɔ ama me. Ɔde mfeɛ pii ayɛ kapenta adwuma, na ɔdi nokorɛ wɔ n’adwuma ho paa. Me papa ama mahunu sɛ mfasoɔ wɔ so sɛ mede me nsa bɛyɛ adwuma ama afoforɔ anya so mfasoɔ.”\nWɔn a adeɛ ahia wɔn. Ɔsomafoɔ Paulo tuu Kristofoɔ fo sɛ ‘wɔnyɛ adwumaden na ama wɔanya biribi a wɔde bɛma deɛ adeɛ ahia no.’ (Efesofoɔ 4:28) Nokwasɛm ni, sɛ yɛyere yɛn ho yɛ adwuma hwɛ yɛn ho ne yɛn mmusua a, yɛbɛtumi aboa wɔn a biribi ahia wɔn no nso. (Mmebusɛm 3:27) Enti sɛ yɛyere yɛn ho yɛ adwuma ma afoforɔ nya so mfasoɔ a, yɛn ani bɛgye paa.\nKƆ AKWANSINI MMIENU\nYesu Bepɔ so Asɛnka a agye din no mu no, ɔkaa sɛ: “Sɛ obi a ɔwɔ tumi hyɛ wo sɛ monkɔ kwansini baako a, wo ne no nkɔ akwansini mmienu.” (Mateo 5:41) Saa asɛm yi bɛboa wo sɛn wɔ w’adwuma mu? Sɛ wɔde adwuma hyɛ wo nsa a, bɔ mmɔden sɛ wobɛyɛ aboro nea wɔde ama wo no so. Fa botaeɛ bi si w’ani so na yere wo ho yɛ adwuma no yie. Afei nso, yɛ no ntɛm na bɔ mmɔden fa ɛho mmara nyinaa yɛ adwuma.\nSɛ woreyɛ adwuma na woyi wo yam yɛ no yie a, ɛbɛtumi ama w’ani agye. Adɛn nti na yɛreka saa? Ɛfiri sɛ wofiri wo komam na ɛyɛeɛ; obiara anhyɛ wo. (Filemon 14) Wei ma yɛkae asɛm a ɛwɔ Mmebusɛm 12:24 no. Ɛhɔ ka sɛ: “Nsiyɛfoɔ nsa na ɛbɛdi tumi, na ɔkwadwofoɔ nsa deɛ, ɛbɛyɛ nkoadwuma.” Yɛn mu pii wɔ hɔ a wɔrenhyɛ yɛn mma yɛnyɛ nkoadwuma. Nanso, sɛ obi yɛ akwadwodwuma a, ɛma ɔte nka sɛ ɔyɛ akoa a berɛ nyinaa nkurɔfoɔ hyɛ no so. Sɛ obi yi ne yam yɛ adwuma boro nea wɔde ama no no so a, ɛma ɔte nka sɛ ɔde ne ho, na obiara nhyɛ no so.\nMMA ADWUMA NNYE W’ADWENE\nƐho hia sɛ yɛyere yɛn ho yɛ adwuma, nanso ɛsɛ sɛ yɛkae sɛ ɛnyɛ adwuma nko ara nti na yɛwɔ wiase. Ɛwom, Bible hyɛ yɛn nkuran sɛ yɛnyere yɛn ho nyɛ adwuma. (Mmebusɛm 13:4) Nanso, ɛnka sɛ yɛnkum yɛn ho nyɛ adwuma. Ɔsɛnkafoɔ 4:6 ka sɛ: “Ɔhome nsa mã yɛ sene ɔbrɛ ne adehunu nsa mã mmienu akyiridie.” Wei kyerɛ sɛn? Sɛ obi ma adwuma gye ne berɛ ne n’ahoɔden nyinaa a ɔrennya mfasoɔ biara mfiri so. Sɛ ɛba saa a, na ɛkyerɛ sɛ wabrɛ agu; ɛte sɛ nea ɔreboro mframa.\nBible bɛtumi aboa yɛn ama yɛanya adwuma ho adwempa. Ɛwom sɛ Bible hyɛ yɛn nkuran sɛ yɛnyɛ adwuma deɛ, nanso ɛsan tu yɛn fo sɛ ‘yɛmpɛɛpɛɛ mu nhunu nneɛma a ɛhia koraa no.’ (Filipifoɔ 1:10) Dɛn ne nneɛma a ɛhia koraa no? Ebi ne sɛ yɛbɛnya berɛ ama yɛn mmusua ne yɛn nnamfonom. Nanso nea ɛhia paa ne nneɛma a ɛfa Onyankopɔn som ho te sɛ Bible a yɛbɛkenkan na yɛadwendwene ho.\nSɛ obi toto biribiara pɛpɛɛpɛ wɔ n’asetena mu a, ɛbɛtumi ama n’ani agye n’adwuma ho yie. Nhwɛsoɔ bi ni. William a yɛaka ne ho asɛm dada no kaa sɛ, “Ná m’adwumawura yɛ obi a ɔtumi toto nneɛma yie. Ɔmfa n’adwuma nni agorɔ, na esiane sɛ n’adwuma ho twa nti, na wɔn a ɔyɛ adwuma ma wɔn no ne ne ntam yɛ papa. Sɛ ɔwie adwuma a ɛsɛ sɛ ɔyɛ no da no mu a, ɔpɔn kɔ fie kɔhwɛ n’abusua, na afei ɔde n’adwene si ne som so. Nanso wonim, n’ani gye sene obiara!”\nSɛnea Wɔhunu Adwumaden\n“Sɛ ɛduru anwummerɛ na mabrɛ mpo, na mete nka sɛ matumi ayɛ biribi a, ɛma m’ani gye, ɛfiri sɛ mehunu sɛ mayɛ adwuma paa.”—Nick.\n“Adwuma deɛ, ɛno ara ne sɛ wobɛyere wo ho ayɛ. Sɛ afoforɔ bɛtumi anya w’adwuma so mfasoɔ a, gye sɛ woyɛ no yie.”—Christian.\n“Yɛn nipadua tumi yɛ nneɛma a ɛyɛ nwanwa. Nkwa yɛ akyɛdeɛ, na mepɛ sɛ meyere me ho yɛ adwuma na afei meboa afoforɔ de kyerɛ sɛ m’ani sɔ nkwa a mewɔ no.”—David.


Atemmufo 11 AKCB - Matteus 11 LB\nYefta Bɛyɛ Israel So Temmufo\n1Gileadni Yefta yɛ ɔkofo kɛse. Nʼagya din de Gilead. Nanso ne na yɛ ɔbea guamanfo. 2Gilead yere woo mmabarima bebree, na saa mmabarima no nyinyinii no, wɔpam Yefta fii asase no so. Wɔka kyerɛɛ no se, “Worennya yɛn agya agyapade biara, efisɛ woyɛ ɔbea guamanfo bi ba.” 3Enti Yefta guan fii ne nuanom nkyɛn kɔtenaa Tob asase so. Ankyɛ, onyaa atuatewfo bebree bedii nʼakyi.\n4Bere koro yi ara, Amonfo de ɔko bɛkaa Israel. 5Bere a Amonfo tow hyɛɛ Israelfo so no, Gilead mpanyimfo soma kɔfaa Yefta fii Tob asase so bae. Wɔka kyerɛɛ no se, 6“Bra na bɛyɛ yɛn so ɔsahene! Boa yɛn ma yɛne Amonfo nko.”\n7Yefta bisaa wɔn se, “Ɛnyɛ mo na motan me, pam me fii mʼagya fi no? Adɛn nti na afei a mowɔ ɔhaw mu no, morebɛfrɛ me?”\n8Gilead mpanyimfo no ka kyerɛɛ Yefta se, “Wo ho hia yɛn. Sɛ wudi yɛn anim ma yɛko tia Amonfo a, yɛbɛyɛ wo Gileadfo nyinaa sodifo.”\n9Yefta buae se, “Sɛ me ne mo kɔ na Awurade ma midi Amonfo so nkonim a, ampa ara sɛ mode me bɛyɛ nnipa no nyinaa sodifo ana?”\n10Gilead ntuanofo no buaa no se, “Awurade ne yɛn dansefo. Yɛbɛyɛ sɛnea woka biara.” 11Enti Yefta ne ntuanofo no kɔɔ Gilead. Na wɔde no yɛɛ wɔn sodifo ne ɔsahene. Na Yefta tii nsɛm no nyinaa mu wɔ Mispa wɔ Awurade anim.\n12Afei, Yefta somaa abɔfo kɔɔ Amonfo hene nkyɛn se wonkobisa no nea enti a ɔrebɛtow ahyɛ Israel so. 13Amonfo hene buaa Yefta abɔfo no se, “Bere a Israel fii Misraim bae no, wɔfaa mʼasase a efi Asubɔnten Arnon de kosi Asubɔnten Yabok, toa so kosi Yordan. Enti san fa mʼade ma me asomdwoe mu.”\n14Na Yefta san somaa abɔfo kɔɔ Amonfo hene hɔ se,\n15“Sɛnea Yefta se ni: Israel amfa Moab asase anaa Amonfo asase biara. 16Bere a Israelfo tuu kwan fii Misraim, twaa Po Kɔkɔɔ na woduu Kades no, 17wɔsomaa abɔfo kɔɔ Edomhene hɔ sɛ ɔmma wɔn kwan na wɔmfa nʼasase no so. Nanso Edomhene ampene. Wɔsoma ma wɔkɔɔ Moabhene hɔ, nanso ɔno nso ampene. Enti, Israelfo tenaa Kades.\n18“Ne korakora ne sɛ, wɔnam sare so twa faa Edom ne Moab ho hyiae. Wɔfaa Edom apuei fam hye so kyeree nsraban wɔ Asubɔnten Arnon fa hɔ. Nanso wɔantwa Asubɔnten Arnon ankɔ Moab asase so.\n19“Afei, Israelfo somaa abɔfo kɔɔ Amorihene Sihon a odii ade fi Hesbon na wɔsrɛɛ kwan sɛ wɔpɛ sɛ wɔfa nʼasase so kɔ baabi a wɔrekɔ no. 20Nanso esiane sɛ na ɔhene Sihon nni Israelfo mu gyidi nti ɔboaboaa ne dɔm ano wɔ Yahas ma wɔtow hyɛɛ wɔn so.\n21“Na Awurade, Israel Nyankopɔn, maa ne nkurɔfo dii ɔhene Sihon so. Enti Israelfo faa Amorifo asase a na wɔte so wɔ ɔmantam no mu, 22fi Asubɔnten Arnon de kosi Asubɔnten Yabok, fi sare no so de kosi Yordan nyinaa dii so.\n23“Enti moahu, ɛyɛ Awurade, Israel Nyankopɔn na ogyee asase no fii Amorifo nsam na ɔde maa Israel. Adɛn na ɛsɛ sɛ yɛde ma mo? 24Nea mo nyame Kemos de maa mo no momfa, na yɛn nso, nea Awurade, yɛn Nyankopɔn de maa yɛn biara no yɛafa. 25So wosen Mosen, Sipor babarima Balak a na ɔyɛ Moabhene no? Ɔne Israel hamee anaa koe ana? 26Na afei, mfe ahaasa akyi na woama saa asɛm yi so? Israel atena ha saa bere tenten yi, wɔatrɛw afi Hesbon asase so, akosi Aroer ne nkurow no nyinaa so, akɔfa Asubɔnten Arnon ano. Adɛn nti na mmere sann yi moanyɛ mo adwene sɛ mubegye asase yi? 27Menyɛɛ mo bɔne. Mmom, mo na moayɛ me bɔne sɛ motow hyɛɛ me so. Momma Awurade a ɔyɛ otemmufo no mmua nnɛ, sɛ yɛn mu hena na nʼasɛm yɛ dɛ? Israel anaa Amon.”\n28Nanso Amonhene amfa Yefta asɛm no asɛnhia.\n29Saa bere no, Awurade Honhom baa Yefta so maa ɔkɔɔ Gilead ne Manase nsase nyinaa so a, Mispa a ɛwɔ Gilead ka ho. Na odii asraafo anim tow hyɛɛ Amonfo so. 30Na Yefta hyɛɛ Awurade bɔ. Ɔkae se, “Sɛ woma midi Amonfo so a, 31mede ade a ebedi kan afi me fi abehyia me bere a mede nkonimdi reba no, bɛma Awurade. Mede bɛma no sɛ ɔhyew afɔre.”\n32Ɛnna Yefta dii nʼakofo anim tiaa Amonfo, na Awurade ma odii nkonim. 33Odii Amonfo so pasaa, sɛee nkurow bɛyɛ aduonu, fii Aroer de kosii baabi a ɛbɛn Minit, kɔe ara kosii Abel-Keramim. Saa kwan yi so na Israelfo fa kaa Amonfo hyɛe.\n34Bere a Yefta fi akono kɔɔ ne fi wɔ Mispa no, ne babea, a ɔyɛ ne ba koro no, tuu mmirika behyiaa no a ɔrebɔ akasae, na anigye nti, ɔresaw. 35Yefta huu no no, ɔde awerɛhow sunsuan ne ntade mu, teɛɛ mu se, “Ao, me ba! Woabrɛ me ase na matetew apansam. Na maka Awurade ntam na merentumi mmu so.”\n36Ne babea no buae se, “Mʼagya, woahyɛ Awurade bɔ. Yɛ me sɛnea woahyɛ bɔ no, efisɛ Awurade ama woadi wʼatamfo a wɔyɛ Amonfo no so nkonim. 37Nanso nea edi kan no, ma memforo mmepɔw nkokyinkyin so na me ne me nnamfonom nsu asram abien, efisɛ mewu sɛ ababaa a minhuu ɔbarima da.”\n38Yefta ka kyerɛɛ no se, “Wutumi kɔ.” Enti ɔmaa no kɔ kodii asram abien. Ɔne ne nnamfonom kɔɔ mmepɔw no so kosui, efisɛ ɔrennya mma. 39Bere a ɔsan baa fie no, nʼagya dii ne bɔhyɛ so. Enti owui sɛ ababaa a onhuu ɔbarima da.\nEyi abɛyɛ amanne wɔ Israel 40ama Israel mmabun sɛ afe biara wɔbɛkɔ baabi akodi nnaanan na wɔakosu Yefta babea no nkrabea.\nAKCB : Atemmufo 11


Yeremia 29 | Intanɛt So Bible| Wiase Foforɔ Nkyerɛaseɛ\nKrataa a Yeremia de kɔmaa wɔn a wɔde wɔn kɔɔ Babilon no (1-23)\nIsraelfo bɛsan akɔ wɔn kurom mfe 70 akyi (10)\nAsɛm a wɔka kyerɛɛ Semaia (24-32)\n29 Odiyifo Yeremia krataa no mu nsɛm ni. Ɔsoma ma wɔde fii Yerusalem kɔmaa wɔn a wotuu wɔn ase kɔe no mpanyimfo a aka, ne asɔfo, ne adiyifo, ne ɔmanfo a na Nebukadnesar atu wɔn afi Yerusalem kɔ Babilon no nyinaa. 2 Ɔde krataa no kɔe bere a Ɔhene Yekonia,+ ne ɔhemmaa,*+ ne ahemfi mpanyimfo, ne Yuda ne Yerusalem mpanyimfo, ne adwumfo ne atomfo* no fi Yerusalem kɔe no.+ 3 Ɔde krataa no somaa Safan+ ba Elasa ne Hilkia ba Gemaria a Yuda hene Sedekia+ somaa wɔn Babilon sɛ wɔnkɔ Babilon hene Nebukadnesar nkyɛn no. Emu nsɛm ni: 4 “Eyi na asafo Yehowa, Israel Nyankopɔn no reka akyerɛ wɔn a wotuu wɔn ase kɔe no nyinaa, wɔn a mema wɔde wɔn fii Yerusalem kɔɔ Babilon no, 5 ‘Munsisi adan na montenatena mu. Monyɛ nturo na munni mu aba. 6 Monwareware yerenom na monwo mma mmarima ne mma mmea. Monwareware yerenom mma mo mma mmarima na momfa mo mma mmea mma aware, na wɔn nso wɔnwo mma mmarima ne mma mmea. Monnɔɔso wɔ hɔ, na mommma mo dodow so nntew. 7 Na monhwehwɛ asomdwoe mma kurow a mama wɔatu mo ase kɔ mu no, na mommɔ Yehowa mpae mma kurow no, efisɛ sɛ enya asomdwoe a na mo nso mubenya asomdwoe.+ 8 Na nea asafo Yehowa, Israel Nyankopɔn no aka ni: “Mommma mo adiyifo ne wɔn a mokɔ wɔn nkyɛn abisa a wɔwɔ mo mu no nnnaadaa mo,+ na munntie wɔn adae a wɔsoso no. 9 Efisɛ ‘nkɔm a ɛnyɛ nokware na wɔhyɛ kyerɛ mo wɔ me din mu. Mensomaa wɔn,’+ Yehowa asɛm ni.”’” 10 “Nea Yehowa aka ni, ‘Sɛ mfe 70 no ba awiei wɔ Babilon a, metwa m’ani abɛhwɛ mo,+ na bɔ a mehyɛe sɛ mɛsan de mo aba ha no, mɛma aba mu.’+ 11 “‘Na me ara minim adwene a madwen wɔ mo ho,’ Yehowa asɛm ni. ‘Ɛyɛ asomdwoe adwene, na ɛnyɛ mmusu;+ ɛne sɛ, mɛma mo daakye ne anidaso.+ 12 Mobɛfrɛ me, na mobɛba abɛbɔ me mpae, na metie mo.’+ 13 “‘Mobɛhwehwɛ me na moahu me,+ efisɛ mode mo koma nyinaa na ɛbɛhwehwɛ me.+ 14 Mɛma moahu me,’+ Yehowa asɛm ni. ‘Na mɛboaboa mo nkurɔfo a wɔakyere wɔn kɔ no ano, na meyi mo afi aman nyinaa mu ne mmeae a mebɔɔ mo hwetee no nyinaa na maboa mo ano,’+ Yehowa asɛm ni. ‘Na mɛsan de mo aba baabi a mituu mo ase fii no.’+ 15 “Nanso moka sɛ, ‘Yehowa ama yɛn adiyifo wɔ Babilon.’ 16 “Eyi ne nea Yehowa aka akyerɛ ɔhene a ɔte Dawid ahengua so+ ne nnipa a wɔtete kurow yi mu nyinaa, mo nuanom a wɔantu wɔn ase anka mo ho ankɔ no. 17 ‘Nea asafo Yehowa aka ni: “Hwɛ, mede sekan ne ɔkɔm ne nsanyare a edi awu* reba wɔn so,+ na mɛma wɔayɛ sɛ borɔdɔma a aporɔw,* borɔdɔma a enye koraa a wudi a ɛnyɛ yiye.”’+ 18 “‘Na mede sekan+ ne ɔkɔm ne nsanyare a edi awu bɛtaa wɔn so, na mɛma wɔadan biribi a ɛyɛ hu ama asaase so ahenni nyinaa,+ na mɛma wɔayɛ nnome ne ade a ɛyɛ ahodwiriw ne ade a nkurɔfo bɛtɛɛ wɔn anom ahwɛ*+ ne ade a ɛyɛ animguase wɔ aman a mɛbɔ wɔn ahwete so no nyinaa mu,+ 19 efisɛ wɔantie me nsɛm a mede somaa me nkoa adiyifo no kɔmaa wɔn no,’ Yehowa asɛm ni. ‘Na mesomaa wɔn mpɛn pii.’*+ “‘Nanso moantie,’+ Yehowa asɛm ni. 20 “Ɛno nti, mo a wɔatu mo ase kɔ nyinaa, mo a mede mo fii Yerusalem kɔɔ Babilon no, muntie Yehowa asɛm. 21 Nea asafo Yehowa, Israel Nyankopɔn no aka afa Kolaia ba Ahab ne Maaseia ba Sedekia a wɔhyɛ nkɔm a ɛnyɛ nokware wɔ me din mu no ho ni,+ ‘Hwɛ, mede wɔn bɛhyɛ Babilon hene Nebukadnesar* nsa, na obekunkum wɔn wɔ mo anim. 22 Na nea ɛbɛto wɔn no, Yudafo a wɔatu wɔn kɔ Babilon no de bɛdome, na wɔaka sɛ: “Yehowa nyɛ wo sɛ Sedekia ne Ahab a Babilon hene tõtõõ wɔn wɔ ogya mu no!” 23 Efisɛ wɔayɛ aniwude wɔ Israel;+ wɔne wɔn yɔnko yerenom sɛee aware, na wɔkaa nsɛm a ɛnyɛ nokware wɔ me din mu bere a menhyɛɛ wɔn saa.+ “‘“Me na minim, na mene ɛho dansefo,”+ Yehowa asɛm ni.’” 24 “Semaia+ a ofi Nehelam nso, ka kyerɛ no sɛ, 25 ‘Nea asafo Yehowa, Israel Nyankopɔn no aka ni: “Wode nkrataa akɔma nnipa a wɔwɔ Yerusalem nyinaa, ne Maaseia ba ɔsɔfo Sefania,+ ne asɔfo no nyinaa wɔ wo din mu sɛ, 26 ‘Yehowa ayɛ wo ɔsɔfo de wo asi ɔsɔfo Yehoiada anan sɛ hwɛ Yehowa fi so, na hwɛ kyere ɔbɔdamfo biara a ɔbɛyɛ n’ade sɛ odiyifo, na fa ne nan ne ne nsa bɔ dua mu, na fa ade bram ne kɔn akyi;*+ 27 enti Yeremia a ofi Anatot a wayɛ ne ho sɛ mo diyifo no, adɛn nti na muntwiw n’anim?+ 28 Ɛno nti na wasoma aba yɛn nkyɛn wɔ Babilon ha abɛka sɛ: “Ɛbɛkyɛ! Munsisi adan na montenatena mu. Monyɛ nturo na munni mu aba,+—”’”’” 29 Bere a ɔsɔfo Sefania+ kenkan krataa yi kyerɛɛ odiyifo Yeremia no, 30 Yehowa ka kyerɛɛ Yeremia sɛ: 31 “Soma kɔka kyerɛ wɔn a wɔatu wɔn ase de wɔn kɔ no nyinaa sɛ, ‘Nea Yehowa aka wɔ Semaia a ofi Nehelam ho ni: “Esiane sɛ Semaia ahyɛ mo nkɔm bere a mensomaa no, na ɔyɛe sɛ ɔbɛma mode mo ho ato asɛm a ɛyɛ atoro so nti,+ 32 nea Yehowa aka ni, ‘Hwɛ, meredan m’ani aba Semaia a ofi Nehelam ne n’asefo so. Ne busuani baako mpo renka ɔman yi mu, na ɔremfa n’ani nhu papa a mɛyɛ me man no,’ Yehowa asɛm ni, ‘efisɛ wahyɛ nkurɔfo nkuran sɛ wɔntew atua ntia Yehowa.’”’”\n^ Anaa “ɔbaapanyin.”\n^ Ebetumi nso akyerɛ, “abantofo.”\n^ Anaa “ɔyare.”\n^ Ebetumi nso akyerɛ, “borɔdɔma a apae.”\n^ Nt., “mesɔre somaa wɔn anɔpatutuutu.”\n^ Anaa “fa dade bram ne kɔn akyi.”


Wɔpoo no wɔ Nasaret | Yesu Asetena\nƆyɛɛ Anwonwade Wɔ Nasaret Nanso Wɔpoo No\nYESU SAA ANIFURAEFO NE MUM BI YAREƐ\nNASARETFO POO YESU\nBere a Yesu de korow fi Dekapoli bɛdui no, wannye n’ahome. Ɔsaa ɔbaa a mogya retu no no yareɛ na ɔnyanee Yairo babaa no fii owuo mu. Nanso na n’adwuma nsae. Ɔfiri Yairo fie hɔ rekɔ no, anifuraefo mmienu dii n’akyi teateaam sɛ: “Dawid Ba, hu yɛn mmɔbɔ.”—Mateo 9:27.\nAnifuraefo no frɛɛ Yesu “Dawid Ba.” Ɛno kyerɛ sɛ na wɔgye di sɛ Yesu na ɔbɛtena Dawid ahengua so, na ɔno ne Mesia no. Yesu yɛɛ sɛ nea wante; ɛbɛyɛ sɛ na ɔrehwɛ sɛ wɔbɛkɔ so ara asrɛ no anaa. Ampa-ne-ampa ara, wɔannyae. Bere a Yesu wuraa fie bi mu no, mmarima mmienu no dii n’akyi. Yesu bisaa wɔn sɛ: “Mowɔ gyidie sɛ mɛtumi ayɛ yei?” Wɔde ahotoso yii ano sɛ: “Aane, Awurade.” Afei Yesu de ne nsa kaa wɔn ani kaa sɛ: “Sɛdeɛ mo gyidie teɛ no saa ara na ɛnyɛ mma mo.”—Mateo 9:28, 29.\nƐhɔ ara na wɔn ani buei. Sɛnea Yesu taa yɛ no, ɔka kyerɛɛ wɔn sɛ mma wɔnnka ho asɛm nnkyerɛ obiara. Nanso anigye nti, akyiri yi wɔkaa ho asɛm kɔɔ akyirikyiri.\nMmarima mmienu no refiri fie hɔ no, nkurɔfo bi nso de ɔbarima bi a honhommɔne ama wɔayɛ mum bae. Yesu tuu honhommɔne no; ɛhɔ ara na ɔbarima no kasae. Ɛyɛɛ nnipakuw no nwonwa, na wɔkaa sɛ: “Wɔnhunuu ɛso bi da wɔ Israel.” Ná Farisifo no nso wɔ hɔ, na wɔhuu anwonwade no. Anwonwade no ankasa deɛ, wɔannya biribiara anka wɔ ho, na mmom sobo dada no ara no na wɔsan de bɔɔ Yesu sɛ: “Ɔnam adaemone panin so na ɛtu adaemone.”—Mateo 9:33, 34.\nƐno akyi no, Yesu de n’ani kyerɛɛ Nasaret a ɔtenaa nyinii no, na na n’asuafo no ka ne ho. Bere bi a ɛtwaam no, Yesu kɔɔ ɛhɔ hyiadan mu kɔkyerɛkyerɛe. Mfiase no nea ɔkae no yɛɛ nkurɔfo no nwonwa, nanso ɔkaa asɛm foforo ma ɛhyɛɛ wɔn abufuo, enti anka wɔrekum no nso anyɛ yie. Akyiri yi, Yesu san kɔe sɛ ɔrekɔboa ne kuromfo no.\nHomeda dui no, ɔsan kɔɔ hyiadan mu hɔ kɔkyerɛkyerɛe. Ɛyɛɛ nnipa dodow no ara nwonwa ma wɔbisaa sɛ: “Ɛhe na onipa yi nyaa nyansa ne ahoɔdenneɛ yi firiiɛ?” Wɔkaa sɛ: “Ɛnyɛ duadwumfoɔ no ba no nie? Ɛnyɛ ne maame na wɔfrɛ no Maria, na ne nua mmarima nso wɔmfrɛ wɔn Yakobo ne Yosef ne Simon ne Yuda? Na ne nua mmaa nso, ɛnyɛ yɛne wɔn ara na ɛwɔ ha? Ɛnneɛ ɛhe na onipa yi nyaa yeinom nyinaa firiiɛ?”—Mateo 13:54-56.\nNkurɔfo no tee nka sɛ Yesu deɛ ɔnyɛ hɔho wɔ hɔ. Ebia adwene a wɔnyae ne sɛ, ‘Onipa a yɛn ani tua ne nkwadaaberem deɛ, ɛbɛyɛ dɛn na watumi ayɛ Mesia?’ Enti Yesu nyansa oo, anwonwade a ɔyɛe oo, na ne nyinaa nka hwee mma wɔn; wɔannye no ani. Yesu abusuafo nso, esiane sɛ wɔhu no daa nti, wɔamfa n’asɛm anyɛ asɛm. Wei maa Yesu kaa sɛ: “Sɛ anidie bɛbɔ odiyifoɔ a, na ɛyɛ ɔno ara ne kurom ne ne fie.”—Mateo 13:57.\nGyidi a na wɔnni no yɛɛ Yesu nwonwa paa. Enti Yesu anyɛ anwonwade biara wɔ hɔ gye “ne nsa a ɔde guu ayarefoɔ kakraa bi so saa wɔn yareɛ.”—Marko 6:5, 6.\nAnifuraefo no frɛɛ Yesu “Dawid Ba.” Ɛno kyerɛ sɛ na wɔgye di sɛ Yesu yɛ hwan?\nDɛn na Farisifo no san kaa sɛ ɛno na Yesu de yɛ anwonwade?\nDɛn nti na Nasaretfo annye Yesu anni?


Забур 132 CARS - Nnwom 132 ASCB\n1Ao Awurade kae Dawid\nne ɔhaw ahodoɔ a ɔgyinaa ano no.\n2Ɔkaa Awurade ntam\nna ɔhyɛɛ Yakob Otumfoɔ no bɔ sɛ,\n3“Merenhyɛne me fie\n4meremma nna mfa me\n5kɔsi sɛ menya baabi ama Awurade,\nbaabi a Yakob Otumfoɔ no bɛtena.”\nyɛbɛtoo so wɔ Yaar mfuo so.\n7“Momma yɛnkɔ nʼatenaeɛ;\nmomma yɛnsom wɔ ne nan ntiasoɔ hɔ.\n8‘Ao Awurade, sɔre bra wʼahomegyebea,\n9Ma tenenee nyɛ sɛ ntadeɛ mma wʼasɔfoɔ;\nma wʼahotefoɔ nto ahurisie dwom.’ ”\n10Wo ɔsomfoɔ Dawid enti,\nnyi wʼani mfiri deɛ woasra no ngo no so.\nnokorɛ ntam a ɔrentwe nsane sɛ,\n“Wʼasefoɔ no mu baako\nna mede no bɛtena wʼahennwa so.\n12Sɛ wo mmammarima di mʼapam so\nna wɔtie me nkyerɛkyerɛ a,\nɛnneɛ wɔn mmammarima bɛtena\nwʼahennwa so afebɔɔ.”\nɔde hɔ ayɛ nʼatenaeɛ:\nɛha na mɛtena adi ɔhene, ɛfiri sɛ ɛha na mepɛ,\n15mede nneɛma pa bebree bɛhyira no\nna mama nʼahiafoɔ adidi amee.\n16Mede nkwagyeɛ bɛfira nʼasɔfoɔ\nna nʼahotefoɔ ato ahurisie dwom daa.\n17“Mɛma ɔberempɔn bi apue wɔ Dawid ahennie mu\nna mede kanea asi hɔ ama deɛ masra no ngo no.\n18Mede aniwuo bɛfira nʼatamfoɔ,\nnanso nʼahenkyɛ bɛhyerɛn wɔ ne tiri so.”\nASCB : Nnwom 132


Yona 1 – Akuapem Twi Contemporary Bible (AKCB) | Biblica\nYona 1 – Akuapem Twi Contemporary Bible (AKCB)\nYona Guan Awurade\n1Awurade asɛm baa Amitai babarima Yona nkyɛn se, 2“Kɔ kuropɔn Ninewe mu na kɔka asɛmpa no tia wɔn, efisɛ wɔn atirimɔdensɛm aforo abedu mʼanim.”\n3Nanso Yona guan fii Awurade anim na ɔde nʼani kyerɛɛ Tarsis. Ɔkɔɔ Yopa, na okonyaa hyɛn wɔ hɔ a na ɛrekɔ Tarsis. Otuaa ka kɔtenaa hyɛn no mu, sɛ ɔrefi Awurade anim akɔ Tarsis.\n4Nanso Awurade maa mframa kɛse bi bɔɔ wɔ po no so; ɛmaa ahum tui a, anka hyɛn no rebɛbɔ. 5Hyɛn no mufo no nyinaa suroe, na obiara su frɛɛ ne nyame. Wɔtotoo aguade a ɛwɔ hyɛn no mu guguu po no mu sɛnea hyɛn no mu bɛyɛ hare.\nNanso na Yona akɔhyɛ hyɛn no ase baabi ada hatee. 6Na hyɛn no so panyin no kɔɔ ne nkyɛn kɔkae se, “Adɛn na woada? Sɔre na frɛ wo nyame! Ebia, obehu yɛn mmɔbɔ, na yɛanwuwu.”\n7Afei hyɛn no mufo no keka kyerɛɛ wɔn ho wɔn ho se, “Momma yɛmmɔ ntonto nhwehwɛ nea saa amanehunu yi nam ne so aba.” Wɔbɔɔ ntonto no na ɛbɔɔ Yona. 8Enti wobisaa no se, “Kyerɛ yɛn, hena na wama saa ɔhaw yi nyinaa aba? Adwuma bɛn na woyɛ? Ɛhe na wufi? Ɔman bɛn so na wufi? Ɛhefo ne wo nkurɔfo?”\n9Obuae se, “Meyɛ Hebrini, na mesom Awurade, ɔsoro Nyankopɔn a, ɔbɔɔ po ne asase.”\n10Eyi bɔɔ wɔn hu, enti wobisaa Yona se, “Dɛn na woayɛ?” (Na wonim sɛ ɔreguan afi Awurade nkyɛn, efisɛ na waka saa akyerɛ wɔn dedaw).\n11Na ahum no kɔ so tu denneennen ara. Enti wobisaa no se, “Dɛn na yɛnyɛ wo a ɛbɛma ahum yi ano abrɛ ase ama yɛn?”\n12Yona buaa wɔn se, “Momma me so ntow me nkyene po yi mu, na ano bedwo. Minim sɛ me nti na ahum kɛse yi retu wɔ mo so.”\n13Mmarima no yɛɛ nea wobetumi biara sɛ wɔbɛhare hyɛn no akɔ mpoano. Nanso, wɔantumi, esiane sɛ na po no so ahum no ano ayɛ den asen kan no. 14Afei wosu frɛɛ Awurade se, “Awurade yɛsrɛ wo mma yennwuwu sɛ yɛama ɔbarima yi ahwere ne nkwa nti. Mma yennni fɔ wɔ ɔbarima yi mogya ho, efisɛ, Awurade wayɛ nea wopɛ.” 15Afei, wɔmaa Yona so tow no kyenee po no mu, na po a na ehuru so no yɛɛ komm. 16Eyi maa mmarima no suroo Awurade pa ara na wɔbɔɔ afɔre maa Awurade, na wɔhyɛɛ no bɔ.\n17Na Awurade maa bonsu kɛse bi bɛmenee Yona, na Yona daa bonsu no yam nnansa, awia ne anadwo.\nAKCB : Yona 1


KENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nNÁ Anil abrɛ awu. Ná wanya adwuma foforo; anuonyam wom, na sika nso wom paa. Nanso afei deɛ, ɔyɛ adwuma fi anɔpa kɔsi anadwo dasuom; Memeneda ne Kwasida koraa, na ɔte adwumam. Ɛtɔ da mpo a, ɔde nnɔnhwerew 80 na ɛyɛ adwuma nnawɔtwe biara. Anil kae sɛ, “Obiara yɛ nea ɔpɛ wɔ adwumam hɔ; adwuma no nyinaa abɛda me so. Ɛyɛ a meka sɛ, ‘Ɛdeɛn na mayɛ yi? Sɛ mannyae adwuma yi a, mɛwu.’” Anokwa, adwuma no atwe Anil mu nsuo ama wayɛ hahaaha.\nƐnyɛ brɛ nko na ɛma obi yɛ hahaaha wɔ adwumam. Saa nso na ɛnyɛ adwuma ho adwennwene nko ara na ɛma obi yɛ hahaaha. Sɛ obi brɛ boro so, n’anidaso nyinaa sa, anaa n’ano nnuru dwam a, ɛno nso ma ɔyɛ hahaaha. Sɛ obi yɛ hahaaha a, nea ɛba ara ne sɛ, ɔyi n’akoma fi n’adwuma so, biribiara mpusuw no mma ɔnyere ne ho nyɛ adwuma yiye. Nhwehwɛmu nso kyerɛ sɛ, sɛ obi yɛ hahaaha a, ɛsɛe n’anigye na ɛtumi bɔ no yare mpo.\nDɛn na ɛma obi yɛ hahaaha? Deɛ ɛtaa kɔfa ba paa ne adwumayɛ bebrebe. Ɛnnɛ sika ne adwuma ho ayɛ den, enti adwumawuranom bi hyɛ wɔn adwumayɛfo ma wɔtena adwumam kyɛ; nso wobɛhwɛ, ná sika ketewaa bi na wɔde ma wɔn. Tɛknɔlɔgyi nti, ɛnnɛ baabi a obi bɛkɔ biara na n’adwuma sã no. Wei nti wonhu bere a obi de yɛ adwuma ɛnne bere a ɔde yɛ ɔno ara ne nneɛma. Nnipa bi deɛ nea ɛma wɔyɛ hahaaha ni: wɔsuro sɛ yɛbɛyi wɔn adi adwumam, wɔnni ano wɔ adwumam, wɔhu sɛ yɛsisi wɔn, wɔne adwumamfo ntam nwo, wɔkɔ adwuma a wɔnhu nea wɔnni kan nyɛ.\nObi yɛ hahaaha a, ɛbɛtumi aba sɛ ɔno ara nso ka ho bi. Adwuma a ebinom de si wɔn ani so ne sika a wɔpɛ sɛ wɔnya pii nti, wobɛhwɛ na wɔde wɔn ti akɔhyɛ adwuma bebree mu. Sɛ nkurɔfo de nneɛma pii kyekyere wɔn ho saa a, ɛno nso bɛtumi ama wɔayɛ hahaaha.\nSɛ w’adwuma retwe wo mu ama woayɛ hahaaha a, dɛn na wobɛtumi ayɛ? Ɛbɛtumi aba sɛ sɛnea nneɛma te no, wosesa w’adwuma a ɛrenyɛ yiye. Nanso nneɛma nnan bi wɔ hɔ a ɛbɛtumi ate wo brɛ so. Ebia kwan foforo pii wɔ hɔ a ɛbɛtumi aboa wo nso wonnim.\n1. YƐ NEA ƐHIA ANSA NA WOAYƐ NEA ƐFATA.\nDɛn na ɛhia wo paa? Ebia nnipa pii bɛka sɛ nea ɛhia wɔn paa ne wɔn abusua ne wɔn apɔwmuden. Nanso sɛ w’adwuma ama woayɛ hahaaha a, ɛbɛkyerɛ sɛ woabu w’ani agu w’abusua ne w’apɔwmuden so.\nSɛ woyɛ nea ɛhia ansa na woayɛ nea ɛfata a, ɛma wotumi de wo nan si fam wɔ nneɛma akɛse bi ho, na wohu nneɛma a wobɛtumi ayɛ ne nea wontumi nyɛ. Wo deɛ fa no sɛ adwuma retwe wo mu. Anhwɛ a nea wobɛka ne sɛ, ‘Mentumi nnyae adwuma; mentumi nte adwuma no so ɛfiri sɛ mehia sika!’ Ampa, obiara hia sika; nanso sika sɛn ara na wobɛnya, na ɛbɛka nneɛma a ɛhia wo paa no sɛn?\nObiara wɔ nea ɛhia no paa wɔ wiase, enti hwɛ yiye na woankɔdi obi akyi. Nea ɛhia w’adwumawura no, ebia ɛnyɛ ɛno na ɛhia wo. Ebinom wɔ hɔ a wɔn adwuma hia wɔn sen biribiara, nanso ɛnhia sɛ wodi wɔn akyi.\nBIBLE AFOTUSƐM: “SƐ ONIPA NYA MA EBU SO MPO A, ƐNYƐ NNEƐMA A ƆWƆ NO MU NA NE NKWA FI.”—LUKA 12:15\n2. NYƐ AKƐSESƐM.\nNea ɛbɛyɛ a adwennwene mmɛtɔ wo so na woanya adaagye ayɛ nea ɛhia wo nti, wobɛtumi atew bere a wode yɛ adwuma so; wobɛtumi aka akyerɛ w’adwumawura sɛ ɔntew w’adwuma so; anaa wobɛtumi agyae adwuma no apɛ foforo. Gyinae biara a wobɛsi no, ɛbɛhia sɛ wohwɛ wo sika yiye na wotwitwa nneɛma bi fi w’abrabɔ mu. Wei nyɛ adeɛ a ɛboro so, na ɛnyɛ den sɛnea ebia w’adwene yɛ wo no.\nAman pii so no, aguadi ne nneɛma atotɔatotɔ na agye nkurɔfo adwene. Wote baabi a ɛte saa a, anhwɛ a wobɛnya adwene sɛ obi sika ne nneɛma a ɔwɔ na ɛma n’ani gye. Nanso ɛnte saa koraa. Sɛ woyɛ wo ho awiɛmfoɔ a, womfa nneɛma nkyekyere wo ho, na wo ho bɛtɔ wo. Nea yɛreka yi, wobɛtumi ayɛ a, gye sɛ wofiri ase sie sika na wogyae atotɔatotɔ. Sɛ ɛbɛyɛ yiye a, mfirifiri nneɛma. Ɛho bɛhia nso sɛ wo ne w’abusua tena ase dwene ho ansa.\nBIBLE AFOTUSƐM: “SƐ YƐWƆ YƐN ANO ADUAN NE NEA YƐDE KATA YƐN HO A, YƐBƐMA ƐNO ARA ADƆƆSO AMA YƐN.”—1 TIMOTEO 6:8\n3. KASA WO TIRI HO.\nSɛ wohu sɛ yɛasum adwuma agu wo so anaa biribi reteetee wo adwumam a, ɛne adwumawura nka ho asɛm. Sɛ wo ne w’adwumawura reka ho asɛm a, kyerɛ nneɛma a ɛbɛboa wo ne no nyinaa. Ma adwumawura no nhu sɛ womfa w’adwuma nni agorɔ. Kyerɛ no nea wobɛtumi ayɛ; nea wontumi nyɛ nso, ma no nhu. Sɛ worekyerɛ mu a, ma no nhu sɛ nea woreka no, w’ani abere.\nKae sɛ woredi wo nkosua no, na worewe wo nkokɔmma. Hu sɛ wotew w’adwuma so a, w’akatua so bɛtew. Adwumawura bɛtumi ahunahuna wo sɛ ɔbɛyi wo adi, enti hu asɛm a wobɛka akyerɛ no. Kae sɛ, sɛ wokura adwuma mu na worehwehwɛ foforo a ɛnyɛ den sɛ wobɛnya bi.\nSɛ adwumawura pene so ma wotew w’adwuma so mpo a, kae sɛ ɔbɛtumi asan apia adwuma agu wo so. Ɛba saa a, wobɛyɛ dɛn de wo nan asi fam? Deɛ wokae sɛ wobɛyɛ no, hwɛ yɛ no yiye. Ɛbɛma woanya ahoɔden aka akyerɛ no sɛ ɔno nso mma nea ɔkae no nyɛ adwuma; adwuma dodow a ɔpenee so sɛ ɔde bɛma wo no, ɛno na ɔmfa mma wo.\nBIBLE AFOTUSƐM: ‘MA WO YIW NYƐ YIW, NA WO DABI NYƐ DABI.’—MATEO 5:37\n4. PƐ BIRIBI GYEGYE W’ANI.\nSɛ wonni haw kɛse biara wɔ w’adwuma mu mpo a, adwennwene deɛ, wobɛnya wo so ne wo deɛ; wobɛhyia nnipa a wɔn asɛm yɛ den; wobɛhu nneɛma bi a wompɛ. Enti nya adaagye gye w’ahome na pɛ bere gye w’ani. Kae sɛ wonhia sika kɛse biara na wo ne w’abusua atumi agye mo ani.\nMfa w’adwene nsi w’adwuma nko ara so; yɛ biribi a wode bɛgyegye w’ani na pɛ nnamfo. Hwɛ na woamfa w’adwuma anyɛ wo nyame. Adɛn ntia? Nhoma bi ka sɛ: “Wo ho hia koraa sen adwuma a woyɛ didi.” (Your Money or Your Life) Sɛ w’adwuma na ɛma wonya anuonyam a, ɛnde ɛbɛyɛ den sɛ wobɛyi w’adwene afi w’adwuma so.\nBIBLE AFOTUSƐM: ‘ƆHOME NSA MÃ YE SEN ƆBRƐ NE ADEHUNU NSA MÃ MMIENU AKYIDI.’—ƆSƐNKAFO 4:6\nNneɛma a yɛabobɔ so yi, wogye di sɛ wode yɛ adwuma a ɛbɛyɛ yiye? Aane, ɛbɛyɛ yiye. Yɛaka Anil ho asɛm dedaw; watumi de ayɛ adwuma ama ayɛ yiye. Ɔka sɛ: “Me ne m’adwumawura dedaw no kasae; mebisaa no sɛ ɔbɛsan afa me anaa? Ɔpenee so. Sɛnea medwaa m’anom sɛ merekɔyɛ “adwuma pa” no nti, na ɛyɛ me aniwu sɛ m’adwumamfo dedaw no bɛsan ahu me adwumam hɔ. M’akatua so tee paa, nanso menyaa asomdwoe na menyaa adaagye maa m’abusua de bi yɛɛ nneɛma a ɛhia me.”\nADWUMA MA WOYƐ HAHAAHA A, DƐN NA WOBƐYƐ?\nWayne ne Marie yɛ awarefo a obiara adi bɛyɛ mfe 30; wɔte United States.\nƐyɛɛ dɛn na moyɛɛ hahaaha?\nWayne: Yɛbuebuee nnwuma pii, na yɛde yɛn ti kɔhyɛɛ ɛka kɛse mu. Ná mepɛ sɛ adwuma no mu trɛ na me ho tɔ me abrabɔ mu. Ná m’adwene ne sɛ ɛbɛduru baabi no mɛyɛ adwuma kakraa bi na manya sika pii. M’adwene yɛɛ me sɛ m’adwennwene so bɛte nanso adwennwene no bi na ɛbɛkaa ho.\nƐkaa mo sɛn?\nWayne: Yɛhui sɛ nneɛma bi te sɛ, ntade a ɛyɛ fɛ, efie kɛse ne akwantu, weinom nyinaa mma nnipa ani nnye, nanso saa nneɛma yi na na yɛrebiri yɛn mogya ani apɛ. Ɛmaa meyɛɛ hahaaha na m’abam bui.\nMarie: Meyaree. Ɛde akasakasa baa me ne me kunu ntam, na yɛn ntam yɛɛ basaa.\nMoyɛɛ dɛn twitwaa nneɛma so?\nWayne: Botae a yɛde sisii yɛn ani so ne baabi a na ɛde yɛn rekɔ no, yɛsan dwenee ho bio. Yɛtee yɛn adwuma so. Ɔfese fɛfɛ bi a na mahane no, mesan de maa ne wura. Metɔn kar a mepɛ paa kɔtɔɔ ketewa. Mebuee adwuma a me nsa bɛso so, na mehyɛɛ da yɛɛ no korokorowa. Yɛtetee yɛn ka so, na yɛgyaee atotɔatotɔ.\nMarie: Anyɛ den sɛ yɛbɛtwitwa nneɛma so sɛnea yɛn adwene yɛɛ yɛn no. Sɛnea na yɛdidi rɛstɔrant no, yɛtee so didii fie. Ná yɛtaa kɔtu mpasa, na ɛmaa yɛnyaa apɔwmuden. Ewiee ase no, na yɛyɛ adwuma kakraa bi. Yɛde yɛn adaagye boaa nkurɔfo.\nMfaso bɛn na moanya?\nMarie: Seesei yɛnni sika akyi bio. Nneɛma a ɛhia paa no, ɛno na yɛde yɛn adwene di akyi, na yɛn ntam ayɛ yiye.\nWayne: Seesei yɛn ho hare yɛn. Yɛn ani gye paa.\nƆbrɛguo yɛ ya


Ɛdan - Wikipedia\nTemplate:Multiple image Ɛdan pronounciation of "ɛdan" (help·info) yɛ din a yɛde ma bea bi a ɛwɔ efie mu, ɛdan yɛ dabrɛ bi a yagye ban afa ho na yɛde pono nso ato ano, na sɛ wobɛnya akwanya akɔ mu a gye sɛ wo bue pono, na sɛ wopɛ sɛ wokɔ dan foforo mu nso a gye sɛ wo bue pono no. ɛdan ano kwan no yɛ keseɛ sedeɛ ɛbɛ yɛ a ade anaa onipa keseɛ mpo bɛtumi akɔ mu bi.\n2 ADAN MU AHODOƆ\n3 Ɛdan afaafa ahodoɔ\n4 Adan ahodoɔ mfonin\n5 BEAƐ A ME NYA MMOA FIRI YƐ\nWɔ abakwasem mu no, ɛdan mmaeɛ wɔ Minoan Cultures wɔ 2200BC, wɔ brɛ a wɔn a ɔtutu asaase hwɛhwɛ nnoɔma no kɔ tutu Akrotiri wɔ Santorini so kyerɛɛ pefee sɛ ɛdan wɔ anaa hyɛ yɛbea bi mu anaa ɛfiri yebea bi mu na baa yɛ.\nKane tete no na ɛdan wɔ su bi efiri mu baeɛ na adan no nsonsoneɛ no bi ne; mukaase, adwaaeɛ, tɔlɛte dan, nna beaɛ ne ahohɔbea. A krotiri adan atutu a na ɛdi kan no maa yɛn hunu sɛ ɛdan no bi wɔ hɔ a wasi no wɔ adan afoforo so te sɛ deɛ nnɛ yi yɛfrɛ no abansoro no, na wɔde atwedeɛ na akeka adan no abobom na saa adan yi mu deɛ na adwaeɛ no wɔ dan no mu bi ara na wɔde "pipes" a ɛtumi kyɛ nsuo a ɛhyeɛ ne enwunu mu mmienu ma ɛnam mu ba adan no mu bi.\nNa tetenii Rome na wɔde saa efie huhuuhu yi a adan ahodoɔ yi a yaka ho asem yi baaeɛ.\nADAN MU AHODOƆ[sesa]\nADWUMA DANMU; ɛdan bi wɔ hɔ a wɔayɛ no sɛ ɔde bɛboa Ama efie mu nnoama akɔ so, ɛbi te sɛ munkaase ne beaɛ yɛ kora nnuane nyinaa wɔ efihyiamu.\nANIGYEƐ DANMU; ɛyɛ beaɛ nipa hyia mu gye wɔn ani nomnom adɔkɔdɔkɔdeɛ na wɔ wie a, w’adidi wɔn ho nkɔmɔ kakra de ahyɔ wɔn ho nkuran.\nNNA DANMU; ɛyɛ ɛdan a wayɛ sɛ ɔde wɔn ti bɛ to ada anaa adi mpa so agorɔ kakra.\nƐdan afaafa ahodoɔ[sesa]\nAdan ahodoɔ pii wɔ dan akɛseɛakɛseɛ hyehyɛ mu a ɛwɔ dwumadie sononko koraa a ɛdie, saa ara nso na wɔwɔ adan nkumaa hyehyɛmu a ɛno nso wɔ ne dwumadie a ɛdie. Adan ahodoɔ no bi wɔ hɔ a ɛwɔ baabi a wotumi tena dwodwo wo ho, ɛna ɛwɔ baabi a wobɛda adwodwo wo ho, ɛmu pii no ara nso wɔwɔ agyananbea ne adwareɛ hyehyɛmu ɛna ɛbinom nso wɔ hɔ a atete ne ho. Ɛfie akɛseɛ no bi nso wɔ hɔ a ɛwɔ adan bi a yɛka no borɔfo kasa mu sɛ spa room, indoor pool, indoor basketball court, ne deɛ ɛkeka ho a ɛyɛ 'non-essential' facilities. Wɔ ɛfie biara mu no, wobɛnya dan a wɔda mu (bedroom), adwareɛ (bathroom), ɛgyaare (kitchen) anaa baabi a yɛnoa aduane (cooking area), baabi a wotumi tena dwodwo wo ho (living room). Ɛdin ahodoɔ a yɛde toto ɛfie mu nkyekyɛmu no ne adan ahodoɔ din nkyekyɛmu no nyinaa reyɛ akɔyɛ pɛ, a ɛbi ne:\nAdan ahodoɔ mfonin[sesa]\nBEAƐ A ME NYA MMOA FIRI YƐ[sesa]\nYɛ yi fii "https://tw.wikipedia.org/w/index.php?title=Ɛdan&oldid=62626"\nNsesae ba kratafa yi so da 24 Ogyefuo 2022, mmere 07:00.


Apocalipsis 3 MTDS - Adiyisɛm 3 ASCB\nSardi Asafo No Nwoma\n1“Twerɛ krataa yi kɔma ɔbɔfoɔ ɔwɔ asafo a ɛwɔ Sardi no sɛ:\nYei ne asɛm a ɛfiri deɛ ɔwɔ Onyankopɔn ahonhom nson ne nsoromma nson no nkyɛn.\nMenim deɛ woreyɛ. Menim sɛ woagye din sɛ wote ase, nanso woawu. 2Enti nyane, na kanyane deɛ aka wo nkyɛn no na anwu koraa. Ɛfiri sɛ, mahunu sɛ deɛ woayɛ no nya nnii mu wɔ Onyankopɔn anim. 3Kae deɛ wɔkyerɛɛ wo no ne sɛdeɛ woteeɛ no. Di so na twe wo ho firi wo bɔne ho. Sɛ woankanyane wo ho a, mɛba wo so sɛ ɔkorɔmfoɔ, na worenhunu ɛberɛ ko a mɛba.\n4Nanso, mo mu kakra bi a wɔwɔ Sardi no mfaa ewiase nkekaeɛ nkekaa wɔn ntadeɛ mu. Wɔne me bɛnante a wɔhyɛ ntadeɛ fitaa, ɛfiri sɛ, ɛsɛ wɔn sɛ wɔyɛ saa. 5Deɛ ɔbɛdi nkonim no, wɔbɛhyɛ no atadeɛ fitaa, na merentwa ne din mfiri ateasefoɔ nwoma no mu. Na mɛda ne din adi wɔ mʼAgya no ne nʼabɔfoɔ anim sɛ ɔyɛ me dea. 6Deɛ ɔwɔ aso no ntie deɛ Honhom no ka kyerɛ asafo no.\nFiladelfia Asafo No Nwoma\n7“Twerɛ krataa yi kɔma ɔbɔfoɔ a ɔwɔ asafo a ɛwɔ Filadelfia no sɛ:\nYei ne asɛm a ɛfiri deɛ ɔyɛ kronkron na ɔyɛ nokorɛ na ɔkura Dawid safoa no nkyɛn. Deɛ ɔbue a, obi ntumi nto mu na sɛ ɔto mu nso a, obi ntumi mmue no.\n8Menim deɛ woyɛ. Menim sɛ wowɔ tumi kakra. Woadi me nkyerɛkyerɛ no so, nam so adi me nokorɛ. Mabue ɛpono bi wɔ wʼanim a obi ntumi nto mu. 9Tie! Ekuo a ɔbonsam afa wɔn no, saa atorofoɔ a wɔka sɛ wɔyɛ Yudafoɔ nanso wɔnyɛ bi no, mɛma wɔaba wʼanim abɛbu wo nkotodwe. Wɔn nyinaa bɛhunu sɛ medɔ wo. 10Esiane sɛ woadi me mmara so anya boasetɔ enti, sɛ ɔhaw a ɛreba ewiase nyinaa de asɔ asase so nnipa nyinaa ahwɛ no ba a, mɛgye wo afiri mu.\n11Mereba nnansa yi ara. Kora wʼagyapadeɛ, na obi anwia wo nkonim abotire no. 12Deɛ ɔbɛdi nkonim no, mɛyɛ no odum me Onyankopɔn asɔredan mu, na ɔremfiri mu bio da. Mɛtwerɛ me Onyankopɔn din ne me Onyankopɔn kuro din a ɛyɛ Yerusalem foforɔ a ɛbɛfiri ɔsoro me Onyankopɔn nkyɛn aba no agu ne ho. Bio, mɛtwerɛ me din foforɔ agu ne ho. 13Deɛ ɔwɔ aso no ntie deɛ Honhom no ka kyerɛ asafo no.\nLaodikea Asafo No Nwoma\n14“Twerɛ krataa yi kɔma ɔbɔfoɔ a ɔwɔ Laodikea asafo mu no sɛ:\nYei ne asɛm a ɛfiri Amen a ɔyɛ ɔdanseni nokwafoɔ a ɔyɛ biribiara a Onyankopɔn bɔeɛ no sodifoɔ nkyɛn.\n15Menim deɛ woayɛ. Menim sɛ wonyɛ nwunu nso wonyɛ hye. Me pɛ ne sɛ, anka wobɛyɛ mu baako. 16Nanso, ɛsiane sɛ woyɛ boturobodwo, na wonyɛ hye na wonyɛ nwunu enti, merebɛte wo sɛ ntasuo afiri mʼanom. 17Woka sɛ, ‘meyɛ ɔdefoɔ na manya me ho na mewɔ deɛ ɛhia me nyinaa.’ Nanso, wonnim hia a ahia wo ne mmɔborɔ a woyɛ. Woyɛ ohiani. Woda adagya, na wʼani afira. 18Enti, metu wo fo sɛ tɔ sikakɔkɔɔ, sikakɔkɔɔ amapa, firi me nkyɛn, sɛdeɛ ɛbɛma woayɛ ɔdefoɔ. Afei, tɔ ntadeɛ fitaa hyɛ fa kata wʼanimguaseɛ adagya no so. Afei, tɔ aduro gu wʼani so, sɛdeɛ wobɛhunu adeɛ.\n19Mekɔ so twe wɔn a medɔ wɔn no nyinaa aso. Enti bɔ mmɔden na twe wo ho firi bɔne ho. 20Tie! Megyina ɛpono no akyi rebɔ mu; sɛ obi te me nne na ɔbue ɛpono no a, mɛba mu na me ne no adidi na ɔno nso ne me adidi.\n21Mɛma nkonimdifoɔ no atena mʼahennwa no ho, sɛdeɛ madi nkonim enti, mete mʼAgya ahennwa ho seesei no. 22Sɛ wowɔ aso a, ɛnneɛ tie deɛ Honhom no ka kyerɛ asafo no.”\nASCB : Adiyisɛm 3


Mateo Asɛmpa No 7:1-29\nBEPƆW SO ASƐNKA (1-27)\nMunnyae sɛ mubu nkurɔfo atɛn (1-6)\nMonkɔ so mmisa, monkɔ so nhwehwɛ, monkɔ so mmom (7-11)\nMmara titiriw a ɛma yɛne nkurɔfo tena asomdwoe mu (12)\nƆpon teateaa no (13, 14)\nWɔn aba na wɔde behu wɔn (15-23)\nƆdan a esi ɔbotan so, ɔdan a esi anwea so (24-27)\nYesu nkyerɛkyerɛ maa nnipadɔm no ho dwiriw wɔn (28, 29)\n7 “Munnyae sɛ mubu nkurɔfo atɛn,+ na wɔammu mo atɛn. 2 Na atɛn a mubu no, ɛno ara na wobebu mo;+ ade a mode susuw ma nkurɔfo no, ɛno ara na wɔde besusuw ama mo.+ 3 Adɛn nti na wohwɛ ntɛtɛwa a ɛda wo nua aniwa so, na wunhu dua* a ɛda w’ankasa aniwa so?+ 4 Anaasɛ wobɛyɛ dɛn atumi aka akyerɛ wo nua sɛ, ‘Ma minyi ntɛtɛwa no mfi w’aniwa so,’ bere a hwɛ! dua* da w’ankasa aniwa so? 5 Nyaatwomni! Di kan yi dua* no fi w’ankasa aniwa so; ɛno bɛma woahu ade yiye na woayi ntɛtɛwa no afi wo nua aniwa so. 6 “Mommfa ade a ɛyɛ kronkron mmma nkraman, na monntow mo abohene nngu mprako anim,+ na wɔamfa wɔn nan antiatia so, na wɔannan wɔn ho ammɛtetew mo mu. 7 “Monkɔ so mmisa, na wɔde bɛma mo;+ monkɔ so nhwehwɛ, na mubehu; monkɔ so mmom, na wobebue mo.+ 8 Efisɛ obiara a obisa no, ne nsa bɛka,+ na obiara a ɔhwehwɛ no, obehu, na obiara a ɔbɔ mu no, wobebue no. 9 Na mo mu hena na ne ba bisa no paanoo a, ɔbɛma no ɔbo? 10 Anaasɛ obisa no apataa a, ɔbɛma no ɔwɔ? 11 Enti sɛ mo a moyɛ abɔnefo mpo nim sɛnea moma mo mma akyɛde pa a, ɛnde mo Agya a ɔwɔ soro no nso ɛ? Ɔde nneɛma pa+ bɛma wɔn a wobisa no+ no ama aboro so! 12 “Enti biribiara a mopɛ sɛ nnipa yɛ ma mo no, mo nso monyɛ mma wɔn saa ara.+ Nokwarem no, saa na Mmara ne Adiyifo no kyerɛ.+ 13 “Momfa ɔpon teateaa no mu,+ efisɛ ɔpon a ɛso ne ɔkwan a ɛtrɛw no kɔ ɔsɛe mu, na wɔn a wɔnam saa pon no mu no yɛ bebree. 14 Na ɔpon teateaa ne ɔkwan ketewa no ne nea ɛkɔ nkwa mu, na nnipa kakraa bi na wohu.+ 15 “Monhwɛ yiye wɔ atoro adiyifo ho.+ Wɔde nguan nhoma kata wɔn ho ba mo nkyɛn,+ nanso wɔyɛ mpataku*+ a wɔfom aduan.* 16 Wɔn aba na mode behu wɔn. Nkurɔfo rentumi ntetew bobe wɔ nsɔe so da, na wɔrentumi ntetew borɔdɔma nso wɔ nkyɛkyerɛ so da. Ɛnte saa anaa?+ 17 Saa ara na dua pa biara sow aba pa, na dua bɔne biara sow aba bɔne.+ 18 Dua pa rentumi nsow aba bɔne, na dua bɔne rentumi nsow aba pa.+ 19 Dua biara a ɛnsow aba pa no, wotwa na wɔde gu ogya mu.+ 20 Ɛno nti, saa atoro adiyifo no aba na mode behu wɔn.+ 21 “Ɛnyɛ obiara a ose me sɛ, ‘Awurade, Awurade’ no na ɔbɛkɔ ɔsoro Ahenni no mu; mmom nea ɔyɛ m’Agya a ɔwɔ soro no apɛde no,+ ɔno na ɔbɛkɔ mu. 22 Ɛda no, nnipa bebree bɛka akyerɛ me sɛ: ‘Awurade, Awurade,+ yɛamfa wo din anhyɛ nkɔm, na yɛamfa wo din antu ahonhommɔne, na yɛamfa wo din anyɛ anwonwade* bebree anaa?’+ 23 Ɛnna mɛka akyerɛ wɔn sɛ: ‘Minnim mo da! Mumfi me so nkɔ, mo a moyɛ nneɛma bɔne!*+ 24 “Enti obiara a ɔte me nsɛm yi na ɔde yɛ adwuma no, ɔbɛyɛ sɛ onyansafo* bi a osii ne dan sii ɔbotan so.+ 25 Na osu tɔe na eyirii, na mframa bɔe, na ɛbɛbɔɔ ɔdan no, nanso ammu, efisɛ na wasi asi ɔbotan so. 26 Afei, obiara a ɔte me nsɛm yi na ɔmfa nyɛ adwuma no, ɔbɛyɛ sɛ ɔkwasea bi a osii ne dan sii anwea so.+ 27 Na osu tɔe na eyirii, na mframa bɔe, na ɛbɛbɔɔ ɔdan no+ ma edwiriw gui, na ebubui pasaa.” 28 Bere a Yesu wiee nsɛm yi no, ɔkwan a ɔfaa so kyerɛkyerɛe no maa nnipadɔm no ho dwiriw wɔn,+ 29 efisɛ na ɔrekyerɛkyerɛ wɔn te sɛ obi a ɔwɔ tumi,+ na ɛnte sɛ wɔn akyerɛwfo no.\n^ Anaa “dua a wɔde bɔ ɔdan so; mpuran.”\n^ Wuram kraman bi.\n^ Anaa “mpataku adifudepɛfo.”\n^ Anaa “moto mmara!”\n^ Anaa “ɔbadwemma.”


Abraham, Gyidi Agya | Gyidi a Edi Mũ\nWɔn a “Wɔwɔ Gyidi Nyinaa Agya”\n1, 2. Nsakrae bɛn na na aba wɔ wiase fi Noa bere so, na ɔkwan bɛn so na eyi kaa Abram?\nABRAM maa ne ti so, na n’ani kɔtɔɔ abosonnan tenten a na esi ne kurom Ur no so. * Ná dede wɔ abosonnan no mu, na na wusiw refi ɔdan no mu. Wo de, twa Abram a wadan n’ani refi hɔ akɔ a waka n’anim asi so ma ne moma so apompono na ɔrewosow ne ti no ho mfonini hwɛ. Bere a ɔnam nnipadɔm no mu rekɔ fie no nyinaa no, ɛbɛyɛ sɛ na ɔredwinnwen abosonsom a na ahyɛ Ur kurow no mu mã no ho. Hwɛ sɛnea na atoro som a ɛte saa atrɛw wɔ wiase fi Noa bere so!\n2 Noa wui no, mfe abien akyi pɛ na wɔwoo Abram. Bere a Noa ne n’abusua fii adaka no mu puei wɔ Nsuyiri kɛse no akyi no, agya panyin no bɔɔ afɔre maa Yehowa Nyankopɔn, na Yehowa nso maa nyankontɔn puei. (Gen. 8:20; 9:12-14) Saa bere no, nokware som nkutoo na na ɛwɔ wiase. Nanso, bere a eduu Noa awo ntoatoaso a ɛto so du so a na nnipa retrɛw wɔ asase so no, wɔn mu kakraa bi pɛ na na wɔsom Onyankopɔn. Ná nnipa a wɔwɔ baabiara resom abosom. Ná Abram papa Tera mpo som abosom, na ɛbɛyɛ sɛ na ɔyɛ ahoni.—Yos. 24:2.\nƐyɛɛ dɛn na Abram benyaa gyidi a edi mũ?\n3. Su bɛn na ɛmaa Abram daa nsow wɔ n’asetena nyinaa mu, na dɛn na yebetumi asua afi mu?\n3 Ná Abram yɛ onipa soronko. Wɔ n’asetena nyinaa mu no, esiane ne gyidi nti, na ɔda nsow koraa wɔ ne beresofo dodow no ara ho. Nokwasɛm ne sɛ, akyiri yi, Yehowa honhom kaa ɔsomafo Paulo ma ɔkaa ne ho asɛm sɛ wɔn a “wɔwɔ gyidi nyinaa agya”! (Monkenkan Romafo 4:11.) Momma yɛnhwɛ nea ɛboaa Abram ma onyaa gyidi kɛse a ɛte saa. Yɛn nso yebetumi afa so asua nea sɛ yɛyɛ a ɛbɛma yɛanya gyidi kɛse ho ade pii.\nSɛnea na Yehowa Som Te Wɔ Nsuyiri no Akyi\n4, 5. Hena na ɛbɛyɛ sɛ ɔmaa Abram tee Yehowa ho asɛm, na dɛn nti na yebetumi aka saa?\n4 Ɛyɛɛ dɛn na Abram tee Yehowa Nyankopɔn ho asɛm? Yenim sɛ saa bere no na Yehowa wɔ n’asomfo anokwafo wɔ asase so. Ná Sem yɛ wɔn mu biako. Ɛwom sɛ Sem nyɛ Noa abakan de, nanso ɔno na mpɛn pii no wodi kan bɔ ne din. Nea enti a ɛte saa ne sɛ, ɛbɛyɛ sɛ na Sem yɛ onipa a ne gyidi di mũ. * Nsuyiri no akyi bere bi no, Noa kaa Yehowa ho asɛm sɛ, “Sem Nyankopɔn.” (Gen. 9:26) Sem daa no adi sɛ ɔwɔ obu kɛse ma Yehowa ne nokware som.\n5 So na Abram nim Sem? Ebetumi aba sɛ na onim no. Wo de, fa w’adwene bu bere a na Abram yɛ aberantewa no hwɛ. Afei hwɛ sɛnea na n’ani begye afa bere a ɔtee sɛ ɔwɔ nanabarima bi a watena ase bɛboro mfe 400 na wahu nea akɔ so wɔ nnipa asetena mu no! Ná Sem ahu abɔnefosɛm a ɛkɔɔ so wɔ wiase ansa na Nsuyiri kɛse a ɛsɛee abɔnefo wɔ asase so no reba. Afei nso, ohuu aman a wodii kan kyekyeree bere a na nnipa redɔɔso wɔ asase so ne nna bɔne a ɛbae bere a Nimrod tew atua sɛ wonsi Babel Abantenten no. Sem amfa ne ho anhyɛ saa atuatew no mu, enti bere a Yehowa maa wɔn a na wɔreto abantenten no kasa yɛɛ basabasa no, Sem ne n’abusua kɔɔ so kaa kasa a edi kan a na nnipa ka no; ɛno na na Noa nso ka. Ná Abram nso yɛ saa abusua no muni. Enti, akyinnye biara nni ho sɛ, Abram nyinii no, na obu Sem paa. Bio nso, Sem kɔɔ so tenaa ase wɔ Abram nkwa nna fã kɛse no ara mu. Enti, ebetumi aba sɛ Sem na ɔmaa Abram tee Yehowa ho asɛm.\nAbram amfa ne ho anhyɛ abosonsom a na abu so wɔ Ur no mu\n6. (a) Dɛn na Abram yɛe de kyerɛe sɛ osuaa nneɛma pii fii Nsuyiri no mu? (b) Dɛn na Abram ne Sarai boom yɛe?\n6 Sɛnea ɛte biara no, Abram suaa nneɛma pii fii Nsuyiri no mu. Ɔbɔɔ mmɔden sɛ ɔne Onyankopɔn bɛnantew sɛnea na Noa ne Onyankopɔn anantew no. Ɛno nti, Abram amfa ne ho anhyɛ abosonsom mu, na ɔdaa ne ho adi sɛ ɔyɛ onipa soronko wɔ Ur, na ebetumi aba sɛ na ɔte saa wɔ n’abusuafo mu mpo. Nanso, obenyaa ɔhokafo a ɔfata wɔ n’asetena mu. Ɔwaree Sarai, ɔbea a na ɔda mu fua; ná ne ho yɛ fɛ, na na ɔsan nso wɔ Yehowa mu gyidi paa. * Ɛwom sɛ na awarefo yi nni ba de, nanso akyinnye biara nni ho sɛ, wɔde anigye kɛse boom som Yehowa. Wɔn ara nso na wɔtetee Abram wɔfase Lot a na ɔyɛ ayisaa no.\n7. Dɛn na ɛsɛ sɛ Yesu akyidifo yɛ de suasua Abram?\n7 Abram amfi Yehowa akyi ankodi Ur abosonsom akyi da. Ná ɔne Sarai nyinaa pɛ sɛ wɔda nsow wɔ kurow a abosonsom ahyɛ mu mã no mu. Sɛ yɛn nso yebenya gyidi a edi mũ a, ehia sɛ yɛyɛ saa ara. Ɛsɛ sɛ yɛn nso yenya ɔpɛ sɛ yɛbɛyɛ soronko. Yesu kae sɛ, n’akyidifo no ‘renyɛ wiase no fã’ ma enti wiase no bɛtan wɔn. (Monkenkan Yohane 15:19.) Sɛ Yehowa a woresom no nti w’abusuafo anaa wo kuromfo ayi wo baako ahyɛ wo nsa ma woredi yaw a, kae sɛ, ɛnkaa wo nkutoo. Wo ne Onyankopɔn na ɛrenantew sɛnea Abram ne Sarai nso ne Onyankopɔn nantewee no.\n“Fi W’asase So”\n8, 9. (a) Anisoadehu bɛn na Abram nyae a na ne werɛ remfi da? (b) Nkrasɛm bɛn na Yehowa de brɛɛ Abram?\n8 Da bi, Abram nyaa anisoadehu bi a na ne werɛ remfi da. Onyaa nkrasɛm bi fii Yehowa Nyankopɔn hɔ! Bible nka nkrasɛm no mu nsɛm pii, nanso ɛka sɛ “anuonyam Nyankopɔn no” yii ne ho adi kyerɛɛ saa ɔbarima nokwafo no. (Monkenkan Asomafo Nnwuma 7:2, 3.) Ɛbɛyɛ sɛ ɔbɔfo bi na ɔmaa Abram huu amansan Sodifo no anuonyam kɛse no ho biribi kakra. Yɛn adwene nkutoo na yebetumi de abu sɛnea Abram ani gyei bere a ohuu nsonsonoe a ɛda Onyankopɔn teasefo no ne ahoni a nkwa nnim a na ne beresofo som wɔn no ntam.\n9 Nkrasɛm bɛn na Yehowa de brɛɛ Abram? Ɛne sɛ: “Fi w’asase so ne w’abusua mu na kɔ asase a mɛkyerɛ wo no so.” Yehowa anka asase kõ a na ɔreka ho asɛm no ankyerɛ Abram; nea ɔkae ara ne sɛ ɔbɛkyerɛ no asase no. Nea edi kan koraa no, na ɛsɛ sɛ Abram fi n’asase so na ogyaw n’abusuafo hɔ. Sɛnea na aman a ɛwɔ tete Mediterranea Apuei fam amammerɛ te no, na wɔntoto abusua ase koraa. Sɛ na obi gyaw n’abusuafo hɔ kɔ akyirikyiri a, mpɛn pii no, na wobu no sɛ ɛyɛ ade a ɛyɛ hu paa; ebinom de, na wobu no sɛ ɛsen owu!\n10. Dɛn nti na ɛbɛyɛ sɛ na ɛyɛ den ma Abram ne Sarai sɛ wobegyaw wɔn fie a na ɛwɔ Ur no hɔ?\n10 Ɛbɛyɛ sɛ na ɛyɛ den ma Abram sɛ obefi ne kurom hɔ akɔ. Adanse a ɛwɔ hɔ kyerɛ sɛ na Ur yɛ kurow a edi yiye a na adagyew nnim. (Hwɛ adaka a ɛne ““ Kurow a Abram ne Sarai Tu Fii Mu No.”) Nneɛma a wɔatutu fam ahu ama ada adi sɛ na adan pa wɔ tete kurow Ur mu; na afie no bi wɔ hɔ a emu adan bɛyɛ 12 anaa nea ɛboro saa a na abusuafo ne asomfo a wɔwɔ fie hɔ da mu. Ná afie a ɛwɔ kurow no mu yɛ fihyiae a wɔato ntayaa wɔ adiwo hɔ nyinaa kama. Ná nneɛma foforo bi te sɛ nsu, agyananbea, ne baabi a wɔtow nwura gu wɔ kurow no mu baabiara. Afei nso kae sɛ, na Abram ne Sarai mfe akɔ anim; ɛbɛyɛ sɛ na Abram wɔ ne mfe 70 mu, ɛnna Sarai wɔ ne mfe 60 mu. Ɛda adi sɛ na Abram ani begye ho sɛ ɔbɛma Sarai anya baabi pa atena na wahwɛ no yiye, sɛnea okunu pa biara ani begye ho sɛ ɔbɛyɛ ama ne yere no. Wo de, susuw nsɛm a ɛbɛyɛ sɛ wobisaa wɔn ho ne nneɛma a ɛhaw wɔn adwene a wɔbɔɔ ho nkɔmmɔ no ho hwɛ. Ɛbɛyɛ sɛ Abram ani gyei paa sɛ Sarai gye toom sɛ ɔne no bɛkɔ! Ná Sarai nso ayɛ krado sɛ obegyaw asetena pa a ɔwom no hɔ.\n11, 12. (a) Ansa na wɔrebefi Ur no, ahosiesie bɛn na na ɛsɛ sɛ wɔyɛ, na gyinae bɛn na na ehia sɛ wosisi? (b) Dɛn na wubetumi aka afa nea ɛkɔɔ so wɔ ɛda a na wɔretu kwan no ho?\n11 Bere a Abram ne Sarai sii gyinae wiei no, na wɔwɔ ntotoe pii a ɛsɛ sɛ wɔyɛ. Ná ɛsɛ sɛ wɔboaboa wɔn nneɛma pii no ano na wosiesie wɔn ho ma akwantu no. Nneɛma bɛn na na wɔde bɛkɔ baabi a wɔrekɔ a na wonnim no, na dɛn na na wobegyaw wɔ akyi? Ne nyinaa mu no, nea na ehia wɔn titiriw paa ne nnipa a na wɔne wɔn te no. Ná wɔbɛyɛ Tera a wabɔ akwakoraa no dɛn? Wosii gyinae sɛ wɔne no bɛkɔ na wɔahwɛ no. Ɛbɛyɛ sɛ Tera de anigye penee so, efisɛ Kyerɛwnsɛm no ka sɛ ɔno ne agya panyin a ɔne n’abusua tu fii Ur. Ɛbɛyɛ sɛ, na Tera agyae abosonsom. Ná Lot a ɔyɛ Abram nua ba no nso ne wɔn betu kwan no.—Gen. 11:31.\n12 Awiei koraa no, ɛda a na wobetu kwan no dui. Wo de, twa nnipadɔm no ne wɔn mmoa a na wɔne wɔn rebetu kwan no a na wɔaboaboa wɔn ano wɔ Ur kurow no afasu ne nsuka no akyi no ho mfonini hwɛ. Ná wɔahyehyɛ wɔn nneɛma agu yoma ne mfurum no so, aboaboa mmoa foforo a wɔde wɔn rekɔ no nso ano, na na abusua no ne nkoa no nso ayɛ biribiara krado; nea na aka ara ne sɛ wobesi kwan so. * Ebia wɔn nyinaa twaa wɔn ani kɔhwɛɛ Abram, a nea na wɔretwɛn ara ne sɛ ɔbɛka akyerɛ wɔn sɛ wɔnkɔ. Awiei koraa no, bere no dui, na wosii mu fii Ur a na wɔrensan mma hɔ bio.\n13. Dɛn na Yehowa asomfo pii reyɛ nnɛ a ɛte sɛ nea Abram ne Sarai yɛe no?\n13 Ɛnnɛ, Yehowa asomfo pii si gyinae tu kɔ mmeae bi a wohia Ahenni adawurubɔfo pii. Ebinom nso sua kasa foforo sɛnea ɛbɛyɛ a wɔbɛtrɛw wɔn som adwuma mu. Anaasɛ wɔbɔ mmɔden sɛ wɔbɛfa akwan bi a wɔnsɔ nhwɛɛ da anaa ɛyɛ den ma wɔn so aka asɛm no. Gyinae a ɛte saa a wosisi no hwehwɛ sɛ wɔde nneɛma bɔ afɔre—wofi wɔn pɛ mu de honam fam nneɛma bi a ɛma wɔn ho tɔ wɔn to nkyɛn anaasɛ wogyae yɛ. Yɛkamfo anuanom a wosuasua Abram ne Sarai na wosisi gyinae a ɛte saa no paa! Sɛ yɛda gyidi a ɛte saa adi a, yebetumi anya ahotoso sɛ nea Yehowa de bɛma yɛn bere nyinaa no bɛboro nea yɛde ma no no so koraa. Yehowa hyira wɔn a wonya ne mu gyidi no bere nyinaa. (Heb. 6:10; 11:6) So ohyiraa Abram?\nWotwaa Eufrate Asubɔnten No\n14, 15. Ná ɔkwan a wotu fii Ur de kɔɔ Haran no te dɛn, na ɛbɛyɛ sɛ dɛn nti na Abram tenaa Haran kakra?\n14 Akwantufo no dii atutena nkakrankakra ma ɛkokwaw wɔn. Yebetumi atwa Abram ne Sarai sɛ wɔte mmoa so na ɛtɔ mmere bi a na wɔasi anantew kakra ho mfonini wɔ yɛn adwenem. Wo de, hwɛ sɛ wɔrebɔ nkɔmmɔ na ɛne dede a adɔmma a ɛsensɛn mmoa no ho reyɛ no adi afra. Wɔn a na wɔntaa ntu kwan no mpo de nkakrankakra behuu sɛnea wodi atutena, na na wɔboa Tera a wabɔ akwakoraa no ma otumi tena yoma anaa afurum so yiye. Wɔde wɔn ani kyerɛɛ atifi fam atɔe kɔfaa Eufrate Asubɔnten no ho. Wɔkɔɔ so de nna pii twaa kwan.\n15 Awiei koraa no, bere a wotwaa kwan bɛyɛ kilomita 960 no, woduu Haran a wɔasisi ɛhɔ adan te sɛ fononoo no. Ná Haran yɛ kurow a sika wom a ɛda aguadifo kwan a efi Apuei fam kɔ Atɔe fam no nkwanta so. Ɛhɔ na abusua no soɛe, na wɔtenaa hɔ kakra. Ɛbɛyɛ sɛ na Tera ayɛ mmerɛw dodo ma enti na ɔrentumi ntoa akwantu no so.\n16, 17. (a) Apam bɛn na ɛhyɛɛ Abram nkuran? (b) Ɔkwan bɛn so na Yehowa hyiraa Abram bere a na ɔte Haran no?\n16 Bere bi akyi no, Tera wui bere a na wadi mfe 205. (Gen. 11:32) Bere a Abram papa wui no, Yehowa san ne no kasae bio ma onyaa awerɛkyekye kɛse. Yehowa san kaa akwankyerɛ a na ɔde ama no wɔ Ur no ho asɛm, na ɔde bɔhyɛ no bi kaa ho. Ná Abram bɛyɛ “ɔman kɛse,” na na asase so mmusua nyinaa nam no so benya nhyira. (Monkenkan Genesis 12:2, 3.) Apam a Onyankopɔn ne Abram yɛe yi hyɛɛ no nkuran ma ɔtoaa n’akwantu no so.\n17 Nanso, saa bere yi de, na nneɛma a Abram bɛboaboa ano no dɔɔso paa, efisɛ na Yehowa ahyira no bere a na ɔwɔ Haran no. Kyerɛwnsɛm no ka “wɔn agyapade ne akra a wonyae wɔ Haran nyinaa” ho asɛm. (Gen. 12:5) Sɛ na Abram betumi abɛyɛ ɔman a, na ɛsɛ sɛ onya ahode ne nkoa; na ɛsɛ sɛ ne fiefo dɔɔso. Ɛnyɛ bere nyinaa na Yehowa de ahode hyira n’asomfo, nanso ɔma wɔn nsa ka nea wohia na ama wɔatumi ayɛ n’apɛde. Eyi hyɛɛ Abram den, na ɔne ne fiefo sii kwan so a na wonnim baabi a wɔrekɔ.\nƐyɛɛ den maa Abram ne Sarai sɛ wobegyaw asetena pa a na wɔwom wɔ Ur no hɔ\n18. (a) Bere bɛn na Abram yɛɛ biribi a abɛyɛ ade titiriw wɔ abakɔsɛm mu wɔ sɛnea Onyankopɔn ne ne nkurɔfo di mu? (b) Mfe bi akyi no, dwumadi atitiriw bɛn na ɛkɔɔ so wɔ Nisan 14? (Hwɛ adaka a ɛne “ Ɛda Titiriw Bi wɔ Bible Abakɔsɛm Mu” no.)\n18 Sɛ wufi Haran rekɔ Karkemis a, na ebegye wo nna dodow bi, na ɛhɔ na na akwantufo taa twa Eufrate Asubɔnten no. Ɛbɛyɛ sɛ saa beae yi na Abram yɛɛ biribi a abɛyɛ ade titiriw wɔ abakɔsɛm mu wɔ sɛnea Onyankopɔn ne ne nkurɔfo di mu no. Ɛda adi sɛ na ɛyɛ ɔsram a akyiri yi wɔbɛfrɛɛ no Nisan no da a ɛto so 14, 1943 A.Y.B. mu na Abram ne wɔn a na wɔka no ho twaa asubɔnten no. (Ex. 12:40-43) Ná asase a Yehowa ahyɛ bɔ sɛ ɔbɛkyerɛ Abram no da asubɔnten no anafo fam. Saa da no na apam a Onyankopɔn ne Abram yɛe no fii ase yɛɛ adwuma.\n19. Dɛn na Yehowa kaa ho asɛm wɔ bɔ a ɔhyɛɛ Abram no mu, na ɛbɛyɛ sɛ ɛno maa Abram kaee dɛn?\n19 Abram de n’ani kyerɛɛ asase no anafo fam, na akwantufo no soɛe wɔ baabi a ɛbɛn nnua akɛse a ɛwɔ More a ɛbɛn Sekem no. Ɛhɔ nso, Yehowa ne Abram san kasae. Saa bere yi de, Onyankopɔn hyɛɛ Abram bɔ sɛ n’asefo na wɔbɛtena asase no so. So Abram adwene kɔɔ “aseni” a Yehowa hyɛɛ ne ho nkɔm wɔ Eden sɛ ɔno na obegye adesamma bere bi no so? (Gen. 3:15; 12:7) Ebetumi aba saa. Ɛbɛyɛ sɛ saa bere no na ofii ase hui sɛ wɔde no bedi dwuma bi wɔ atirimpɔw titiriw a Yehowa wɔ ma adesamma no mu.\n20. Dɛn na Abram yɛe de kyerɛe sɛ n’ani sɔɔ nidi a Yehowa de maa no no?\n20 Abram ani sɔɔ nidi a Yehowa de maa no no paa. Bere a na Abram nenam asase no so no, sɛ ɔsoɛ baabi a na osi afɔremuka wɔ hɔ ma Yehowa. Osii nea edi kan no wɔ baabi a ɛbɛn nnua akɛse a ɛwɔ More no, ne afei baabi a ɛbɛn Betel; akyinnye biara nni ho sɛ, ɔhwɛɛ ne ho yiye efisɛ na Kanaanfo no da so ara te asase no so. Ɔbɔɔ Yehowa din, na ɛbɛyɛ sɛ bere a ɔredwinnwen asefo a na obenya daakye ho no, ofi ne koma nyinaa mu daa ne Nyankopɔn ase. Ɛbɛyɛ sɛ ɔkaa Onyankopɔn ho asɛm nso kyerɛɛ Kanaanfo a na ɔte wɔn mu no. (Monkenkan Genesis 12:7, 8.) Nokwarem no, na Abram behyia ne gyidi ho sɔhwɛ pii wɔ n’asetena mu. Eye paa sɛ Abram amma n’ani annyina ne fie ne asetena pa a na ɔwom wɔ Ur no. Abram de n’adwene sii ɛbɔ a na Yehowa ahyɛ no no so. Hebrifo 11:10 ka sɛ, “Na ɔretwɛn kurow a ɛwɔ fapem ankasa a ne kyekyefo ne ne yɛfo ne Onyankopɔn.”\n21. Abram ne yɛn, hena na ɔwɔ Onyankopɔn Ahenni no ho nimdeɛ pii, na dɛn na saa nimdeɛ no ka wo sɛ yɛ?\n21 Yɛn a yɛsom Yehowa nnɛ no nim saa sɛnkyerɛnne kwan so kurow—Onyankopɔn Ahenni—no ho nsɛm pii sen Abram. Yenim sɛ saa Ahenni no redi tumi wɔ soro, na ɛrenkyɛ ɛbɛsɛe wiase a ɛwɔ hɔ yi, na yenim nso sɛ Abram Aseni, Yesu Kristo, a wɔhyɛɛ ne ho bɔ bere tenten no na ɔredi saa Ahenni no so hene. Hwɛ sɛnea ɛbɛyɛ ɔkwannya kɛse ama yɛn sɛ yebehu Abraham bio! Ɔbɛte Onyankopɔn atirimpɔw a bere bi na ɔnte ase no ase saa bere no. So w’ani begye ho sɛ wubehu sɛ Yehowa ama ne bɔhyɛ nyinaa abam? Sɛ saa a, ɛnde, ɛho hia sɛ wokɔ so yɛ nea Abram yɛe no. Nya ahofama, yɛ osetie, na kyerɛ hokwan biara a Yehowa de bɛma wo no ho anisɔ kɛse. Sɛ wusuasua Abram a ɔyɛ wɔn a “wɔwɔ gyidi nyinaa agya” no gyidi no a, ɔkwan bi so no, ɔbɛyɛ wo nso w’agya!\nKurow a Abram ne Sarai Tu Fii Mu No\nYehowa ahyehyɛde no ayɛ nhoma ahorow a mpɛn pii no aboa wɔn a wɔkenkan no ma wɔahu sɛnea na nnipa bi a Bible ka wɔn ho asɛm no asetena te. Sɛ nhwɛso no, kurow a Abram ne Sarai tu fii mu no ho asɛm yi puei wɔ October 8, 1988, Nyan! no mu:\nSƐ WUFI Persia Po Faka no ho rekɔ Baghdad na wudu ɔkwan no mfinimfini baabi a, wubehu dɔte ntayaa kuw bi a esum hɔ basaa. Saa ntayaa no nkutoo ne ade a aka wɔ asasetam a hwee nni so no so. Ahum a etu wɔ hɔ no ama mfutuma abɔ ntayaa no ho ma ayɛ furubann, ɛnna owia kataban ama akyenkyen. Amamfo no so yɛ dinn a obi nkɔ na obi mma. Anadwoboa su nkutoo na ɛwom ara a wote wɔ hɔ. Eyi nkutoo ne Ur a bere bi na ɛyɛ kuropɔn no ho ade a aka.\nWo de, fa w’adwene bu sɛnea na Ur kurow no te bɛyɛ mfe mpemnan a atwam ni no. Saa bere no na Ur kurow a sika wom no da Eufrate Asubɔnten no apuei fam! Ná adan ne aguadidan pii a wɔaka ho aduru fitaa ma ɛrehyerɛn sesa so wɔ kurow no mu akwan a akontonkonton no ho. Ná aguadifo ne adetɔfo di nneɛma ano wɔ gua so. Nà nkurɔfo yɛ adwuma awia ne anadwo de nguan nhwi a wɔabobɔ no akɛseakɛse to asaawa fitaa. Na na wubehu nkoa sɛ wɔreyi nneɛma a wɔde afi amannɔne aba afi po so hyɛn mu.\nNá wɔyɛ saa nnwuma yi nyinaa wɔ kurow a na abosonnan kɛse bi si mu a sɛ wugyina kurow no mu baabiara a wuhu no. Ná nkurɔfo ba saa abosomfie hɔ bɛsom onyame a na wogye di sɛ ɔno na wama Ur adi yiye no. Ná wɔfrɛ ɔsram nyame no Nanna anaa Sin.\nNanso, ɔbarima biako bi de, na afɔre a wɔbɔ wɔ ɔdan kɛse yi atifi no pampan bɔn no koraa. Ne din de Abram.\nƐda Titiriw Bi wɔ Bible Abakɔsɛm Mu\nƐda a Abram twaa Eufrate Asubɔnten no yɛ ɛda titiriw wɔ Bible mmerebu mu. Mfe bi akyi no, nsɛm atitiriw bi sisii saa da no. Wɔ mfe 430 akyi pɛpɛɛpɛ no, Yehowa yii Israelfo no fii Egypt nkoasom mu wɔ Nisan 14, 1513 A.Y.B. mu, sɛnea ɛbɛyɛ a wobetumi akogye asase a na Onyankopɔn de ahyɛ Abram bɔ no. (Ex. 12:40, 41; Gal. 3:17) Saa da yi ara nso na Yesu ne n’asomafo no hyiaam wɔ afe 33 Y.B. mu, na ɔne wɔn yɛɛ apam sɛ wɔne no bedi ade wɔ ɔsoro ahenni a ɛrenkyɛ ebedi adesamma haw nyinaa ho dwuma ama yɛn no mu. (Luka 22:29) Ɛde besi nnɛ, Yehowa Adansefo hyiam afe biara kae Awurade Anwummeduan no wɔ Nisan 14, a ɛyɛ da a ɛwɔ Yudafo kalenda so no.—Luka 22:19.\n^ nky. 1 Mfe bi akyi no, Onyankopɔn sesaa Abram din yɛɛ no Abraham, a ase ne “Aman Pii Agya.”—Gen. 17:5.\n^ nky. 4 Saa ara nso na ɛwom sɛ Abram nyɛ Tera abakan de, nanso ɔno na mpɛn pii no wodi kan bɔ ne din.\n^ nky. 6 Akyiri yi, Onyankopɔn sesaa Sarai din yɛɛ no Sara, a ase ne “Ɔhene Babea.”—Gen. 17:15.\n^ nky. 12 Nhomanimfo binom nnye nni sɛ wɔ Abram bere so no, na yoma yɛ aboa a wɔyɛn no. Nanso, nea wɔka no nni nnyinaso pa biara. Bible ka no mpɛn dodow bi sɛ na yoma ka mmoa a Abram wɔ no ho.—Gen. 12:16; 24:35.\nDɛn na Abram yɛe wɔ abosonsom ho de kyerɛe sɛ ɔwɔ gyidi?\nDɛn na w’ani gye ho paa wɔ sɛnea Abram fi ne pɛ mu fii Ur no ho?\nNhyira ne hokwan ahorow bɛn na gyidi a Abram daa no adi no ma onyae?\nNneɛma bɛn na wopɛ sɛ woyɛ de suasua Abram gyidi no?\nAbraham—Wɔn a “Wɔwɔ Gyidi Nyinaa Agya”


ኢያሱ 11 NASV – Yosua 11 ASCB | Biblica\nኢያሱ 11 NASV – Yosua 11 ASCB\nIsraelfoɔ Di Amantifi Ahemfo So\n1Ɛberɛ a Hasorhene Yabin tee asɛm a asi no, ɔtoo ahemfo a wɔdidi so yi nkra dendeenden: Madonhene Yobab, Simronhene ne Aksafhene; 2ahemfo a wɔwɔ atifi fam mmepɔ so, ahemfo a wɔwɔ Yordan Bɔnhwa a ɛda Galilea anafoɔ fam; ahemfo a wɔwɔ atɔeɛ fam nkokoɔ so; ahemfo a wɔwɔ Nafɔt Dor atɔeɛ fam; 3Kanaan ahemfo a wɔwɔ apueeɛ ne atɔeɛ; Amorifoɔ ahemfo ne Hetifoɔ ahemfo ne Perisifoɔ ahemfo ne ahemfo a wɔwɔ Yebusifoɔ mmepɔ asase so; ne Hewifoɔ a wɔwɔ nkuro a ɛwɔ Hermon bepɔ ase wɔ Mispa asase so. 4Saa ahemfo yi nyinaa gyee pene, boaboaa wɔn akodɔm ano sɛ wɔbɛka abɔ mu ako atia Israel. Wɔn akodɔm no nyinaa, apɔnkɔ dodoɔ ne nteaseɛnam yɛɛ asase no so ma te sɛ mpoano anwea. 5Wɔbɔɔ wɔn atenaeɛ wɔ asuo a ɛbɛn Merom ho sɛ wɔrebɛko atia Israel.\n6Awurade ka kyerɛɛ Yosua sɛ, “Nsuro wɔn. Ɔkyena sɛsɛɛ berɛ mu na wɔn nyinaa atotɔ. Bubu wɔn apɔnkɔ no nan na hye wɔn nteaseɛnam no.”\n7Na Yosua ne nʼakodɔm kɔɔ Merom asuo no ho kɔto hyɛɛ wɔn so mpofirim. 8Na Awurade ma wɔdii wɔn atamfoɔ no so nkonim. Israelfoɔ no taa wɔn ara kɔsii Sidon Kɛseɛ ne Misrefot-Maim ho ne Mispa Bɔnhwa no mu wɔ apueeɛ fam, kɔsii sɛ atamfoɔ no akofoɔ baako mpo anka. 9Ɛnna Yosua bubuu apɔnkɔ no nan, sane hyee nteaseɛnam no sɛdeɛ Awurade hyɛɛ wɔn no.\n10Yosua sane nʼakyi bɛgyee Hasor kuro no faeɛ, kumm ɛhɔ ɔhene. (Na anka Hasor yɛ saa ahemman nkabom no nyinaa kuropɔn.) 11Israelfoɔ no sɛee biribiara a nkwa wɔ mu wɔ kuropɔn no so. Wɔannya ɔkra fua mpo. Na Yosua too Hasor kuropɔn no mu ogya.\n12Yosua kunkumm ahemfo a aka no nyinaa ne wɔn manfoɔ sɛee wɔn pasaa sɛdeɛ Mose, Awurade ɔsomfoɔ, hyɛɛ no pɛpɛɛpɛ. 13Mmom, Yosua anhye kuropɔn biara a ɛsi esie so gye Hasor. 14Na Israelfoɔ no faa asadeɛ ne anantwie a wɔwɔ nkuro mmubuiɛ no mu nanso wɔkumm emu nnipa no nyinaa. 15Sɛdeɛ Awurade hyɛɛ ne ɔsomfoɔ Mose no, saa ara na Mose nso hyɛɛ Yosua. Na Yosua nso yɛɛ sɛdeɛ wɔka kyerɛɛ no no, dii deɛ Awurade hyɛɛ Mose no nyinaa so.\n16Enti, Yosua ko gyee ɔmantam no nyinaa a ɛyɛ mmepɔ ɔman, Negeb, Gosen asase, atɔeɛ fam nkokoɔ, Yordan Bɔnhwa, Israel mmepɔ ne nsase tata faeɛ. 17Enti afei, Israel nsase bɛyɛɛ deɛ ɛfiri Halak bepɔ a ɛkɔsi Seir wɔ atifi fam toaso kɔ Baal-Gad a ɛwɔ Bepɔ Hermon ase wɔ Lebanon bɔnhwa mu. Yosua kunkumm nsase no so ahemfo nyinaa, 18wɔ mmerɛ tenten akokoakoko mu. 19Kuro biara nni ɔmantam yi mu a ɔne Israelfoɔ yɛɛ asomdwoeɛ apam gye sɛ Hewifoɔ a wɔte Gibeon no. Wɔdii wɔn a aka no nyinaa so nkonim. 20Awurade pirim wɔn akoma ma wɔko tiaa Israelfoɔ wɔ ɛberɛ a anka ɛsɛ sɛ wɔ ne wɔn yɛ asomdwoeɛ nhyehyɛeɛ. Enti wɔsɛee wɔn pasaa a ahummɔborɔ biara nni mu sɛdeɛ Awurade hyɛɛ Mose no.\n21Saa ɛberɛ no mu, Yosua tɔree Anak asefoɔ a na wɔte bepɔ nkuro Hebron, Debir, Anab ne bepɔman Yuda ne Israel nyinaa ase. Ɔkumm wɔn nyinaa na ɔsɛee wɔn nkuro no pasaa. 22Wɔn mu fua koraa anka wɔ Israel asase so, mmom, wɔn mu bi kaa Gasa, Gat ne Asdod.\n23Enti, Yosua faa asase no nyinaa sɛdeɛ Awurade hyɛɛ Mose no. Ɔde maa Israelfoɔ sɛ wɔn agyapadeɛ sononko kyekyɛɛ mu maa mmusuakuo no. Enti awieeɛ no asase no so dwoeɛ.\nASCB : Yosua 11


Daniel Da Agyata Amena Mu | Nea Mmofra Betumi Asua Afi Bible Mu\nDaniel Da Agyata Amena Mu\nDario nso bɛyɛɛ Babilon hene. Ná ɔyɛ Mediani. Dario huu sɛ Daniel yɛ onipa soronko. Enti, ɔma ɔhwɛɛ mmarima atitiriw paa a wɔwɔ ɔman no mu nyinaa so. Ná saa mmarima no ani bere Daniel. Enti na wɔpɛ sɛ wokum no. Ná nkurɔfo no nim sɛ Daniel bɔ Yehowa mpae mprɛnsa da biara. Enti nkurɔfo no ka kyerɛɛ Dario sɛ: ‘Ɔhene, yɛsrɛ wo, yɛ mmara bi sɛ, wo nko ara na ɛsɛ sɛ obiara bisa biribi fi wo hɔ. Obiara a obebu mmara no so no, ɛsɛ sɛ wɔde no kɔto agyata amena mu.’ Dario ani gyee asɛm no ho. Enti ɔde ne nsa hyɛɛ mmara no ase.\nBere a Daniel tee mmara foforo no ho asɛm pɛ, ɔkɔɔ ne fie. Obuu nkotodwe wɔ mpoma bi a wɔabue ato hɔ anim, na ɔbɔɔ Yehowa mpae. Mmarima a na wɔn ani bere Daniel no kɔɔ ne fie. Wokohuu sɛ Daniel rebɔ mpae. Wotuu mmirika kɔɔ Dario nkyɛn kɔka kyerɛɛ no sɛ: ‘Daniel rebu wo mmara no so. Da biara, ɔbɔ ne Nyankopɔn mpae mprɛnsa.’ Ná Dario pɛ Daniel asɛm paa. Enti na ɔmpɛ sɛ okum no. Saa da no nyinaa, ɔhene no hwehwɛɛ ɔkwan a ɔbɛfa so agye Daniel nkwa. Nanso, na ɔhene no mpo rentumi nsesa mmara a wadi kan de ne nsa ahyɛ ase no. Enti, na ɛsɛ sɛ ɔka kyerɛ ne mmarima no sɛ wɔntow Daniel nkyene agyata a wɔn ho yɛ hu no amena mu.\nSaa anadwo no, Dario dwinnwen Daniel ho ara ma wantumi anna. Ade kyee anɔpa no, otuu mmirika kɔɔ amena no ho. Ɔfrɛɛ Daniel sɛ: ‘Wo Nyankopɔn no atumi agye wo anaa?’\nDario tee ɛnne bi. Ná ɛyɛ Daniel nne! Daniel ka kyerɛɛ Dario sɛ: ‘Yehowa abɔfo akata agyata no ano. Enti agyata no antumi anyɛ me hwee.’ Dario ani gyee paa! Ɔkaa sɛ, wonnyi Daniel mfi amena no mu. Daniel ho baabiara antwa. Afei, ɔhene no kaa sɛ: ‘Montow mmarima a wodii Daniel ho nkɔnkɔnsa no ngu amena no mu.’ Bere a wɔtow saa mmarima no guu amena no mu no, agyata no wee wɔn pasaa.\nDario hyɛɛ mmara, na ɔka kyerɛɛ ne nkurɔfo sɛ: ‘Ɛsɛ sɛ obiara suro Daniel Nyankopɔn no. Ɔno na ogyee Daniel fii agyata no nsam.’\nƐyɛ a, wobɔ Yehowa mpae daa sɛnea Daniel yɛe no?\n“Yehowa nim sɛnea obegye wɔn a woyi wɔn yam som no no afi sɔhwɛ mu.”—2 Petro 2:9\nNsɛmmisa: Dɛn na na Daniel yɛ mprɛnsa da biara? Dɛn na Yehowa yɛ de gyee Daniel nkwa?\nDaniel Bɔɔ Mpae!\nBoa wo ba ma onhu sɛ ehia sɛ yɛbɔ Nyankopɔn mpae da biara da.\nAbɔfo Bɛtumi Aboa Yɛn Anaa?\nƐyɛ papa sɛ yɛbɛbɔ abɔfo mpae anaa?


1พงศ์กษัตริย์ 18 TNCV - 1 Ahemfo 18 AKCB\nKarmel Bepɔw So Akansi\n1Mfe abiɛsa akyi no, Awurade asɛm baa Elia nkyɛn se, “Fa wo ho kɔkyerɛ ɔhene Ahab na ka kyerɛ no se ɛrenkyɛ biara, mɛma osu atɔ asase no so.” 2Elia de ne ho kɔkyerɛɛ ɔhene Ahab.\nNa ɔkɔm no ano yɛɛ den yiye wɔ Samaria. 3Ahab frɛɛ Obadia a na ɔhwɛ nʼahemfi so no. Na Obadia gye Awurade di yiye. 4Bere a na Isebel rekunkum Awurade adiyifo no, Obadia faa adiyifo no ɔha de wɔn kosiee abodan abien mu a, wɔn mu aduonum biara da ɔbodan baako mu. Na ɔmaa wɔn aduan ne nsu. 5Ahab ka kyerɛɛ Obadia se, “Kɔ na kɔhwehwɛ asase no so mmura ne abon nyinaa sɛ ebia yebenya sare ama apɔnkɔ ne mfurum yi awe sɛnea wɔrenwuwu.” 6Enti wɔkyɛɛ asase no mu maa wɔn ho. Ahab faa fa na Obadia nso faa fa.\n7Obadia nam no, Elia hyiaa no. Obadia huu no, kaee no nti, ɔkotow no wɔ fam kae se, “Enti wo ni, me wura Elia?”\n8Elia buae se, “Yiw, kɔka kyerɛ wo wura se, ‘Elia wɔ ha.’ ”\n9Obadia bisae se, “Me wura, dɛn bɔne na mayɛ a enti woresoma me Ahab nkyɛn ama wɔakum me yi? 10Mmere dodow a Awurade, wo Nyankopɔn te ase yi, ɔman anaa ahemman biara nni hɔ a me wura nsomaa obi wɔ so sɛ ɔnhwehwɛ wo. Na ɔman anaa ahemman biara a wɔbɛka sɛ wunni so no, ɔma wɔka ntam, ka se wɔanhu wo. 11Na afei, woka kyerɛ me sɛ menkɔ me wura nkyɛn nkɔka nkyerɛ no se, ‘Elia wɔ ha.’ 12Minnim baabi a sɛ migyaw wo hɔ kɔ a, Awurade honhom bɛpagyaw wo akosi. Sɛ mekɔka kyerɛ Ahab, na wanhu wo a, obekum me. Nanso me, wo somfo, masom Awurade fi me mmofraase. 13Me wura, wontee nea meyɛɛ bere a na Isebel rekunkum Awurade adiyifo no ana? Mede Awurade adiyifo no ɔha siee abodan abien mu a, na wɔn mu aduonum wɔ ɔbodan baako biara mu. Memaa wɔn aduan ne nsu nso. 14Na afei, woka kyerɛ me se menkɔ me wura nkyɛn nkɔka nkyerɛ no se, ‘Elia wɔ ha!’ Obekum me!”\n15Elia kaa se, “Mmere dodow a Awurade a mesom no te ase yi, nea ɛbɛyɛ biara, mede me ho bɛma Ahab nnɛ.”\n16Enti Obadia kohyiaa Ahab, ka kyerɛɛ no, na Ahab kohyiaa Elia. 17Ohuu Elia no, obisaa no se, “Wo ni, wo a wohaw Israelfo?”\n18Elia buae se, “Menhaw Israel ɔkwan biara so. Na mmom, wo ne wʼagya fifo na moahaw Israel. Moagyae Awurade mmara so di, akodi Baal akyi. 19Enti frɛ Israel nnipa nyinaa na wommehyia me Karmel bepɔw so. Na fa Baal adiyifo ahannan aduonum ne Asera adiyifo ahannan a wodidi Isebel didipon so no nso bra.”\n20Na Ahab soma kɔɔ Israel nyinaa kɔboaboaa adiyifo no ano wɔ Karmel bepɔw so. 21Elia dii nnipa no anim kae se, “Moadwene bɛyɛ ntanta wɔ saa asɛm yi ho akosi da bɛn? Sɛ Awurade yɛ Onyankopɔn a, munni nʼakyi, na sɛ Baal nso yɛ Onyankopɔn a, munni nʼakyi.” Nanso nnipa no yɛɛ dinn.\n22Elia ka kyerɛɛ ɔman no se, “Me nko ara ne Awurade odiyifo a maka, nanso Baal wɔ adiyifo ahannan aduonum. 23Momma yɛn anantwinini abien. Momma wonyi mu baako, na wontwitwa no asinasin mfa ngu nnyina so, nsɔ wɔn mu gya. Nantwinini baako a waka no, mɛyɛ ne ho adwuma de agu nnyina so a merento mu gya. 24Na mobɛfrɛ mo nyame na me nso mafrɛ Awurade. Onyame a ɔnam ogya so gye so no, ɔno ne Onyankopɔn.”\nƆmanfo no nyinaa penee so.\n25Elia ka kyerɛɛ Baal adiyifo no se, “Momfa anantwinini no baako, na munni kan nsiesie no, efisɛ mo dɔɔso. Momfrɛ mo nyame a, monnto mu gya.” 26Enti wɔfaa nantwinini a wɔkae se wɔmfa no no, siesiee no too afɔremuka no so. Afei, wɔfrɛɛ Baal, frɛɛ no, frɛɛ no fi anɔpa mu nyinaa se, “Ao, Baal! Tie yɛn oo!” Wɔteɛteɛɛ mu saa ara, nanso wɔannya mmuae biara! Afei wɔde anibere saw faa afɔremuka a wɔasi no ho hyiae.\n27Eduu owigyinae no, Elia dii wɔn ho fɛw se, “Monteɛteɛ mu den! Ɔyɛ onyame! Ebia, ɔredwen biribi ho denneennen anaa ɔregye nʼahome, onyaa adagyew anaa watu kwan. Ebi nso a, na wada a ɛsɛ sɛ wonyan no.” 28Enti wɔteɛteɛ mu den, de afoa twitwaa wɔn ho wɔn ho, wowɔɔ wɔn ho wɔn ho peaw sɛnea wɔn amanne te, maa mogya pram wɔn. 29Owigyinae no twaa mu mpo no wɔtoaa wɔn nkɔmhyɛ no so, kosii anwummere afɔrebɔ bere no mu. Nanso mmuae biara amma. Wɔante obiara nne na obiara annye wɔn so.\n30Afei, Elia ka kyerɛɛ ɔmanfo no nyinaa se, “Mommra me nkyɛn ha.” Wɔkɔɔ ne nkyɛn, na osiesiee Awurade afɔremuka a na abubu no. 31Elia faa abo dumien a baako biara gyina hɔ ma Israel abusuakuw baako, 32na ɔde abo no san sii Awurade afɔremuka no. Na otwaa amoa a ne trɛw bɛyɛ anammɔn abiɛsa faa afɔremuka no ho hyiae. 33Ɔde nnyansin guu afɔremuka no so, twitwaa nantwinini no asinasin guu so. Afei ɔkae se, “Monhyɛ nhina akɛse no nsu ma ma, na munhwie ngu afɔrebɔde no ne nnyansin no so.”\nWɔyɛɛ nea ɔkae no wiei no, 34ɔkae se, “Monyɛ saa ara bio!”\nNa wɔyɛɛ saa wiei no, ɔkae se, “Monyɛ saa ne mprɛnsa so.” Wɔyɛɛ sɛnea ɔkae no, 35maa nsu no sen faa afɔremuka no ho, maa mpo, ebu faa amoa no so.\n36Eduu bere a ɛsɛ sɛ wɔbɔ anwummere afɔre, sɛnea wɔn amanne kyerɛ no, odiyifo Elia kɔɔ afɔremuka no so, bɔɔ mpae se, “Awurade, Abraham, Isak ne Yakob Nyankopɔn, kyerɛ nnɛ sɛ woyɛ Nyankopɔn wɔ Israel, na meyɛ wo somfo. Kyerɛ sɛ, nea mereyɛ yi nyinaa fi wo. 37Awurade, tie me! Tie me na saa nnipa yi nyinaa nhu sɛ, Awurade, woyɛ Onyankopɔn a woatwe wɔn asan aba wo nkyɛn.”\n38Nʼano sii pɛ, na ogya a efi Awurade nkyɛn tew fii soro bɛhyew nantwinini ba no, nnyansin no, abo no ne mfutuma no. Mpo, ɛyow amoa no mu nsu no nyinaa.\n39Nnipa no hui no, wɔde wɔn anim butubutuw fam, teɛteɛɛ mu se, “Awurade yɛ Onyankopɔn! Awurade yɛ Onyankopɔn!”\n40Na Elia hyɛe se, “Monkyere Baal adiyifo no nyinaa. Mommma wɔn mu baako koraa nguan.” Enti ɔmanfo no kyekyeree wɔn nyinaa. Na Elia de wɔn kɔɔ Kison bon mu kokunkum wɔn wɔ hɔ.\nElia Bɔ Osutɔ Ho Mpae\n41Elia ka kyerɛɛ Ahab se, “Kɔ na kodi aduan pa, ma wo ho ntɔ wo! Na mate sɛ osu kɛse bi rebɛtɔ.” 42Enti Ahab too pon. Na Elia foro kɔɔ Karmel bepɔw atifi, kobutuw fam, bɔɔ mpae.\n43Na ɔka kyerɛɛ ne somfo se, “Kɔ na fa wʼani kyerɛ po so.”\nƆsomfo no kɔ kɔhwɛɛ hɔ, na ɔba bɛka kyerɛɛ Elia se, “Manhu hwee.”\nElia kaa saa kyerɛɛ no mpɛn ason sɛ ɔmfa nʼani nkɔkyerɛ hɔ. Ɔno nso kɔɔ mpɛn ason.\n44Ne mpɛn ason so no, ne somfo no ka kyerɛɛ no se, “Mihuu omununkum bi a ɛte sɛ onipa abasa a apue afi po no so reforo.”\nƐhɔ ara na Elia teɛɛ mu se, “Ntɛm! Kɔ Ahab nkyɛn kɔka kyerɛ no. ‘Foro wo teaseɛnam no, na san kɔ fie. Sɛ woanka wo ho a, osu no besiw wo kwan.’ ”\n45Ankyɛ biara na osu munaa tumm. Osuframa bɔe, na osu kɛse tɔe, na ntɛm so, Ahab kɔɔ Yesreel. 46Afei, Awurade maa Elia ahoɔden sononko bi. Ɔkekaa nʼatade hyɛɛ nʼabɔso mu, na odii Ahab teaseɛnam no kan ara kosii Yesreel kwan ano.\nAKCB : 1 Ahemfo 18